(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΞΘ΄

Πέμπτη, 21 Ιουλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Μετανάστευσης και Ασύλου «Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές για τη μετανάστευση και την κινητικότητα», σελ.
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Μετανάστευσης και Ασύλου: «Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές για τη μετανάστευση και την κινητικότητα», σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΜΠΟΥΡΑΣ Α. , σελ.

Β. Επί του σχεδίου νόμου του Υπουργείου Μετανάστευσης και Ασύλου:
 ΒΕΛΟΠΟΥΛΟΣ Κ. , σελ.
 ΚΑΦΑΝΤΑΡΗ Χ. , σελ.
 ΚΕΓΚΕΡΟΓΛΟΥ Β. , σελ.
 ΛΑΜΠΡΟΥΛΗΣ Γ. , σελ.
 ΜΗΤΑΡΑΚΗΣ Π. , σελ.
 ΜΠΑΚΑΔΗΜΑ Φ. , σελ.
 ΧΗΤΑΣ Κ. , σελ.
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΞΘ΄

Πέμπτη 21 Ιουλίου 2022

Αθήνα, σήμερα 21 Ιουλίου 2022, ημέρα Πέμπτη και ώρα 10.37΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-7-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΞΗ΄ συνεδριάσεώς του, της Τετάρτης 20-7-2022 σε ό,τι αφορά την ψήφιση στο σύνολο του σχεδίου νόμου: «Εθνικό Σύστημα Επιτροπείας και Πλαίσιο Φιλοξενίας Ασυνόδευτων Ανηλίκων και άλλες διατάξεις αρμοδιότητας του Υπουργείου Μετανάστευσης και Ασύλου».)

Πριν εισέλθουμε στην ημερήσια διάταξη της νομοθετικής εργασίας έχω να κάνω μια ανακοίνωση προς το Σώμα.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Μετανάστευσης και Ασύλου: «Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές για τη μετανάστευση και την κινητικότητα».

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Μετανάστευσης και Ασύλου: «Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές για τη μετανάστευση και την κινητικότητα».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της σύμβασης αυτής για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία της σύμβασης θα γίνει μετά το τέλος της συζήτησής.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Να αναφέρω ότι στη Διαρκή Επιτροπή οι θέσεις των κομμάτων για το συγκεκριμένο σχέδιο νόμου ήταν: Νέα Δημοκρατία υπέρ, ΣΥΡΙΖΑ με επιφύλαξη, Κίνημα Αλλαγής υπέρ, Κομμουνιστικό Κόμμα Ελλάδος κατά, Ελληνική Λύση κατά και ΜέΡΑ25 κατά.

Επομένως θα δώσω τώρα τον λόγο στον εισηγητή του ΣΥΡΙΖΑ - Προοδευτική Συμμαχία, τον κ. Γεώργιο Ψυχογιό, για πέντε λεπτά. Θα ήθελα να παρακαλέσω αν είναι δυνατόν σήμερα να είμαστε επί του θέματος που συζητάμε.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πάντα η σκέψη μας και η αλληλεγγύη μας και η στήριξή μας είναι στους ανθρώπους που επιχειρούν στην πρώτη γραμμή μαζί με τους κατοίκους εθελοντές σε όλα τα μέτωπα των πυρκαγιών.

Συστήνουμε στην Κυβέρνηση και να τα συντονίσει όπως πρέπει και να μην επαίρεται και να μην αυτοθαυμάζεται για μια πολύ δύσκολη κατάσταση με μεγάλες απώλειες, αλλά και να κάνει την πολυαναμενόμενη πρόληψη γιατί εδώ και ένα χρόνο δεν έκανε απολύτως τίποτα, αλλά και να προσλάβει το αναγκαίο προσωπικό σε όλους τους τομείς.

Συζητάμε σήμερα την Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές για τη μετανάστευση και την κινητικότητα. Το μνημόνιο κατανόησης αφορά τις προϋποθέσεις εισόδου και προσωρινής διαμονής υπηκόων του Μπαγκλαντές με σκοπό την προσωρινή απασχόληση στον αγροτικό τομέα και άλλους τομείς και έχει πενταετή ισχύ.

Οι διατάξεις αφορούν τέσσερις χιλιάδες υπηκόους Μπαγκλαντές που υποβάλλουν αίτηση εισόδου στην ελληνική επικράτεια με σκοπό την προσωρινή διαμονή και απασχόληση στον αγροτικό τομέα και άλλους τομείς, όπως είπα, όπου προβλέπεται εποχική απασχόληση από το ελληνικό Εθνικό Δίκαιο. Αφορά και δεκαπέντε χιλιάδες υπηκόους του Μπαγκλαντές, οι οποίοι κατά το χρόνο της υπογραφής του παρόντος μνημονίου ήδη βρίσκονται στην ελληνική επικράτεια και μπορούν να λάβουν προσωρινή άδεια διαμονής, αλλά και υπηκόους Μπαγκλαντές οι οποίοι δεν πληρούν ή δεν πληρούν πλέον τις προϋποθέσεις εισόδου παρουσίας διαμονής στη χώρα. Αυτά καθορίζονται στα άρθρα 5 και 6.

Όπως ορίζεται και από τις διατάξεις που έχετε ήδη ψηφίσει, η άδεια διαμονής ορίζεται σε πέντε έτη, εντός των οποίων θα απασχολούνται για εννέα μήνες ανά έτος και δίνεται η δυνατότητα στους ωφελούμενους να μπορούν να παρατείνουν τη σύμβαση εργασίας τους με τον ίδιο εργοδότη ή να εργασθούν σε άλλο εργοδότη βάσει νέας σύμβασης εργασίας.

Με βάση τις ίδιες αυτές διατάξεις οφείλουν τους τρεις μήνες κάθε έτους που δεν μπορούν να εργαστούν να εγκαταλείπουν τη χώρα. Οι περιορισμοί που τίθενται στην τρίμηνη απουσία κατόπιν εννεάμηνης παραμονής είναι οικονομικά επιβλαβείς, δυσκολεύουν τους εργάτες και τους ίδιους τους εργοδότες, ενώ είναι και πρακτικά και γραφειοκρατικά πολύ δύσκολο να εφαρμοστούν, όπως σας είχαμε τονίσει και επισημάνει και όταν συζητούσαμε το αντίστοιχο ζήτημα στον ν.4825/2021.

Θα μπορούσαν να παραμείνουν στη χώρα, λέμε εμείς, χωρίς δικαίωμα εργασίας γι’ αυτούς τους τρεις μήνες, προκειμένου και οι παραγωγοί να κάνουν το σχεδιασμό τους, αλλά και οι ίδιοι να μην έχουν ανατροπή της ίδιας της ζωής τους, των δεσμών με τη χώρα και του προγραμματισμού τους.

Είναι θετικό παρ’ όλα αυτά, όπως αποσαφηνίζεται, ότι ακόμα και αν επέλθει μονομερής καταγγελία ή αμοιβαία λήξη του μνημονίου, αυτό δεν επηρεάζει τις άδειες των πολιτών του Μπαγκλαντές που έχουν ήδη εκδοθεί. Επίσης, αποσαφηνίζεται ότι ακόμα και αν επέλθει μονομερής καταγγελία ή αμοιβαία λήξη του μνημονίου, αυτό δεν επηρεάζει και τα λοιπά δικαιώματα που προβλέπονται, τουλάχιστον, για τους εργαζόμενους από το ελληνικό Εθνικό Δίκαιο.

Υπάρχουν, λοιπόν, θετικές διατάξεις αλλά υπάρχουν και σημεία στα οποία εμείς επιθυμούμε να κάνουμε την κριτική μας, να την επισημάνουμε και να την καταθέσουμε στην Εθνική Αντιπροσωπεία. Η ρητή απαγόρευση της οικογενειακής επανένωσης, χωρίς πρόβλεψη ούτε για εξαιρετικές περιπτώσεις -λόγου χάρη για μονογονεϊκή οικογένεια με ανήλικο τέκνο ή με εξαρτημένο ανάπηρο τέκνο κ.λπ.- δημιουργεί θέματα και για τις συμβάσεις και για τα δικαιώματα από τις υποχρεώσεις της χώρας.

Η μη πρόσβαση των εργαζομένων σε βασικά κοινωνικά δικαιώματα -εκτός των εργασιακών- όσο θα βρίσκονται στη χώρα προωθεί την λογική του ευέλικτου, φτηνού και εκτεθειμένου σε εκμετάλλευση του εργατικού δυναμικού.

Οι περιορισμοί που τίθενται για την τρίμηνη απουσία σημείωσα τι προβλήματα δημιουργούν και θα έπρεπε ρητά να προβλέπεται η δυνατότητα μεταπήδησης σε άδεια για εξαρτημένη εργασία υπό συγκεκριμένες προϋποθέσεις και δικλίδες, χωρίς να γίνεται κατάχρηση, αλλά να μπορεί να αξιοποιηθεί αυτό μετά το τέλος της πενταετίας.

Πρέπει να βρεθούν άμεσες λύσεις στη μεγάλη έλλειψη εργατικού δυναμικού και η έμμεση παράταση του 13α μέχρι το τέλος του Σεπτέμβρη δεν είναι επαρκής και σίγουρα είναι ένα μεγάλο ζήτημα και πρόβλημα που έχει δημιουργηθεί.

Παράλληλα, χρειάζεται συντονισμός και εντατική παρακολούθηση από τα συναρμόδια Υπουργεία ώστε να μην υπάρχουν παρεκκλίσεις. Και σίγουρα το Υπουργείο Εργασίας μέσω του ΣΕΠΕ θα πρέπει να εντατικοποιήσει τους ελέγχους για αδήλωτη εργασία που γίνεται χωρίς ασφάλιση, ενώ πρέπει να εξασφαλίζονται και λοιπές προβλέψεις, όπως η στέγη και το κατάλυμα.

Προτεραιότητα όλων, αλλά πρωτίστως των αρμόδιων Υπουργείων πρέπει να είναι η εξάλειψη φαινομένων Μανωλάδας, που έχουν καταδικάσει τη χώρα και διασύρει και τον νομικό πολιτισμό αλλά και τον ανθρωπισμό μας.

Δυστυχώς, δεν γίνεται καμμία αναφορά, παρ’ ότι μιλάτε για νόμιμη μετανάστευση και σε αυτή αναφέρεται η διεθνής συμφωνία, στη Συμφωνία του Μαρακές για νόμιμες και ασφαλείς διόδους, για κατανομή στην Ευρώπη, για καταμερισμό της ευθύνης, για συνεργασία των κρατών, ούτως ώστε να καταπολεμηθούν τα αίτια της προσφυγιάς και της μετανάστευσης.

Και σίγουρα, δεν είναι μία συμφωνία η οποία γίνεται μέσα σε ένα κενό. Είναι ένα «δέντρο» μέσα σε ένα «δάσος» μιας αντιμεταναστευτικής και αντιπροσφυγικής πολιτικής που υλοποιείτε, με περικοπές στα δικαιώματα στο άσυλο, τις υλικές συνθήκες υποδοχής, τις πολιτικές αποτροπής στα σύνορα, αλλά και στην ενδοχώρα. Με τις επαναπροωθήσεις ή με τα κέντρα κράτησης, όπου άνθρωποι αυτή τη στιγμή, τετραπλάσιοι από αυτούς που αφήσαμε πίσω εμείς, κρατούνται διοικητικά για δεκαοκτώ και τριάντα έξι μήνες. Με τις περικοπές στην ιθαγένεια, που είναι άπιαστο όνειρο για χιλιάδες ανθρώπους οι οποίοι βρίσκονται δεκαετίες στη χώρα. Με την αποψίλωση και απαξίωση των υπηρεσιών που θα κληθούν να εφαρμόσουν και τη συγκεκριμένη συμφωνία χωρίς προσωπικό και μέσα. Με τα εργασιακά τα οποία υποβαθμίζονται για Έλληνες και ξένους εργαζόμενους. Με την καταστολή και με ένα τεράστιο ζήτημα που έχετε δημιουργήσει, διότι όλα αυτά τα χρόνια δεν έχετε κάνει τίποτα για την εκπλήρωση των αναγκών και των παραγωγών και των ίδιων των εργαζομένων, κυρίως, στην περιφέρεια και την επαρχία με τα αγροτικά προϊόντα, αλλά και άλλες υπηρεσίες.

Λαμβάνοντας, όμως, υπ’ όψιν το γεγονός ότι, έστω και λίγο, έστω και καθυστερημένα, έστω και με προβλήματα εφαρμογής, χωρίς βασικά δικαιώματα πέραν των εργασιακών να διασφαλίζονται, κάποιοι άνθρωποι θα πάρουν νόμιμη διαμονή, παρουσία και εργασία στη χώρα και δεν θα είναι πλέον «αόρατοι», αλλά και με το γεγονός ότι αυτό υπηρετεί και τις ανάγκες των παραγωγών οι οποίοι θέλουν να βγάλουν πέρα τις καλλιέργειές τους –αλλά αυτό πρέπει να γίνεται με όρους και κανόνες και αξιοπρέπεια- θα καθορίσουμε κι εμείς τη στάση μας στο συγκεκριμένο νομοσχέδιο, το οποίο, επαναλαμβάνω, έχει και θετικά, αλλά γίνεται μέσα σε ένα πλαίσιο το οποίο είναι εξαιρετικά αρνητικό και μας δημιουργεί μεγάλες επιφυλάξεις αν θα εφαρμοστεί και πώς θα εφαρμοστεί στην πράξη.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο ειδικός αγορητής του Κομμουνιστικού Κόμματος Ελλάδας και Αντιπρόεδρος της Βουλής, ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Το Κομμουνιστικό Κόμμα δίνει προτεραιότητα στην πολιτική του δράση και πάλη για την προστασία των ξεριζωμένων μεταναστών και προσφύγων και αφετηριακό σημείο-κριτήριο των θέσεων και της δράσης μας είναι ότι οι ξεριζωμένοι, είναι τα θύματα της καπιταλιστικής βαρβαρότητας και του ιμπεριαλιστικού πολέμου, της ληστρικής εκμετάλλευσης των χωρών, των πλουτοπαραγωγικών τους πηγών και των εργαζομένων από τις πολυεθνικές επιχειρήσεις και τις ιμπεριαλιστικές επεμβάσεις.

Η πολιτική της Ευρωπαϊκής Ένωσης, αλλά και των αστικών κυβερνήσεων στο προσφυγικό - μεταναστευτικό είναι απάνθρωπη. Χρησιμοποιούν τους ξεριζωμένους για να γίνουν το πιο φθηνό και άγρια εκμεταλλευόμενο εργατικό δυναμικό των μονοπωλίων ή εργαλείο στα γεωπολιτικά τους παζάρια, όπως επιβεβαιώθηκε και πρόσφατα με το δράμα των Ουκρανών προσφύγων.

Αντίστοιχα, το νέο σύμφωνο για τη μετανάστευση και το άσυλο είναι αποκαλυπτικό. Η περιβόητη «ευρωπαϊκή αλληλεγγύη» είναι ο διαμοιρασμός της καταστολής και της εκμετάλλευσης των ξεριζωμένων. Και οι δύο κεντρικοί άξονες που περιγράφονται σε αυτό είναι οι όψεις του ίδιου νομίσματος της αδυσώπητης καπιταλιστικής βαρβαρότητας.

Από τη μία πλευρά, η αντιμετώπιση της λεγόμενης «παράτυπης μετανάστευσης», που σημαίνει ένταση της καταστολής στα σύνορα με υπερσύγχρονα μέσα παρακολούθησης και ελέγχου, ενίσχυσης των αντίστοιχων μηχανισμών καταστολής -FRONTEX, EUROPOL- επαναπροωθήσεις και απελάσεις, εγκλωβισμός των ξεριζωμένων σε σύγχρονα στρατόπεδα συγκέντρωσης, ταχείες διαδικασίες απόρριψης των αιτημάτων ασύλου, σύμφωνα με το αντιδραστικό κατασκεύασμα της έννοιας της ασφαλούς χώρας καταγωγής ή ασφαλούς τρίτης χώρας προέλευσης, «κουρελιάζει» τη Συνθήκη της Γενεύης.

Από την άλλη πλευρά, η προώθηση της λεγόμενης «εύτακτης και συντεταγμένης μετανάστευσης» σημαίνει διαλογή και αξιοποίηση των κατατρεγμένων ως τα πιο φθηνά εργατικά χέρια για τις ανάγκες του κεφαλαίου.

Έτσι, και η διμερής συμφωνία που συζητούμε μεταξύ Ελλάδας και Μπαγκλαντές αποτελεί ένα εμβληματικό παράδειγμα της ευρω-ενωσιακής κατεύθυνσης για τη λεγόμενη «εύτακτη μετανάστευση», την οποία το ΚΚΕ χαρακτηρίζει ως ένα σύγχρονο σκλαβοπάζαρο, αφού νομιμοποιεί τις απαράδεκτες, απάνθρωπες και σοκαριστικές συνθήκες εργασίας χιλιάδων μεταναστών εργατών γης στην Ελλάδα.

Παράλληλα, φανερώνει την κοινή στρατηγική αντίληψη όλων των κομμάτων και την προσήλωσή τους στην πολιτική της Ευρωπαϊκής Ένωσης για τη μετανάστευση και το άσυλο, που διαμορφώνει τους όρους για τη διαλογή του κατάλληλου εργατικού δυναμικού για τις ανάγκες των μονοπωλίων, του κεφαλαίου και ενθαρρύνει την υπογραφή διμερών συμφωνιών από τα κράτη-μέλη με τρίτες χώρες για τη λεγόμενη «νόμιμη μετανάστευση».

Γίνεται καθαρό ότι το βασικό κριτήριο για τη διαμόρφωση της συμφωνίας αυτής δεν είναι τα δικαιώματα των μεταναστών εργατών που αποτελούν αναπόσπαστο τμήμα της εργατικής τάξης στη χώρα μας. Έτσι, στο όνομα της κάλυψης των αναγκών της ελληνικής οικονομίας με εποχικούς εργαζόμενους το κεφάλαιο βρίσκει τα πιο φτηνά εργατικά χέρια, χωρίς δικαιώματα, με προσωρινές άδειες και υπό τη μόνιμη απειλή της απέλασης, ανάλογα με τις ανάγκες του.

Γι’ αυτό και στη συμφωνία γίνεται αναφορά στον προσωρινό χαρακτήρα των αδειών διαμονής, την αναγκαστική επιστροφή των εργατών μετά το πέρας της πενταετίας και την απέλασή τους σε περίπτωση μη συμμόρφωσης, την έλλειψη δικαιώματος στην οικογενειακή επανένωση ή τη θεμελίωση δικαιώματος για μακρόχρονη διαμονή ή πολιτογράφηση.

Στη συμφωνία, όμως, δεν υπάρχει λέξη για αξιοπρεπή μισθό, για ωράριο, για συνθήκες εργασίας και διαβίωσης. Μάλιστα, το γεγονός ότι οι εποχικές άδειες θα δοθούν μόνο αν υπάρχει ανάγκη από τους παραγωγούς αποδεικνύει το ανοιγο-κλείσιμο της «στρόφιγγας» στο μεταναστευτικό-προσφυγικό, ανάλογα με τα συμφέροντα και τις ανάγκες του κεφαλαίου.

Συγχρόνως, οι συνθήκες εργασίας των μεταναστών εργατών γης στην Ελλάδα όπως, για παράδειγμα, στη Μανωλάδα Ηλείας ή τον Μαραθώνα και αλλού, είναι γνωστές και εκθέτουν ανεπανόρθωτα όλες τις μέχρι σήμερα κυβερνήσεις. Οι άνθρωποι αυτοί βιώνουν την πιο άγρια εκμετάλλευση, ζουν σε απάνθρωπες συνθήκες και στερούνται την πρόσβαση σε στοιχειώδη αγαθά, όπως καθαρό νερό, ρεύμα, υπηρεσίες υγείας, πληρώνονται με μισθούς πείνας και αντιμετωπίζουν συστηματικά την εργοδοτική τρομοκρατία και τις ρατσιστικές επιθέσεις, ακόμα και δολοφονικές.

Τόσο, λοιπόν, η συγκεκριμένη συμφωνία όσο και όσες θα ακολουθήσουν έχουν δημιουργήσει αναστάτωση και ανησυχία στους εργαζόμενους, από το Μπαγκλαντές, το Πακιστάν, την Ινδία και άλλες χώρες, πολλοί από τους οποίους ζουν και εργάζονται για χρόνια στην Ελλάδα σε συνθήκες άγριας εκμετάλλευσης και σε μια σειρά κλάδους -εργάτες γης, κλωστοϋφαντουργία, ιματισμός, ανακύκλωση, τουρισμός και άλλα- χωρίς νόμιμο καθεστώς και συγκροτημένα δικαιώματα, ενώ συμβάλλουν στην παραγωγή του πλούτου της χώρας μας.

Οι άθλιες συνθήκες ζωής και εργασίας αυτών των μεταναστών είναι γνωστές. Έχουν καταγγελθεί αμέτρητες φορές από τα ταξικά εργατικά σωματεία και άλλους φορείς. Πρόκειται για μια κατάσταση που έχει φτάσει στο απροχώρητο και δεν μπορεί να κρυφτεί από τα αστικά επιτελεία, ενώ οι σημαντικοί αγώνες που αναπτύχθηκαν τα προηγούμενα χρόνια και την τελευταία περίοδο από τους εργάτες γης στη Νέα Μανωλάδα ασκούν πίεση, αναγκάζοντας σήμερα το αστικό κράτος να παραδεχθεί την ύπαρξη αυτών των αόρατων μέχρι τώρα ανθρώπων.

Έτσι, η αναγνώριση αυτή και οι όποιες στοιχειωδώς προστατευτικές διατάξεις είναι το αποτέλεσμα και των δικών τους αγώνων της πολύμορφης ταξικής αλληλεγγύης του ταξικού εργατικού συνδικαλιστικού κινήματος.

Γι’ αυτό και ο αγώνας τους πρέπει να συνεχιστεί, να στηριχθεί με την αλληλεγγύη όλων, με στόχο να εξασφαλιστούν όλα τα εργασιακά και ασφαλιστικά τους δικαιώματα και να ικανοποιηθούν τα δίκαια αιτήματά τους, αφ’ ενός μεν για να δοθεί άδεια διαμονής σε όλους όσους ζουν και εργάζονται στη χώρα μας, ειδικά σε αυτούς που εργάζονται χρόνια τώρα, για συμβάσεις εργασίας, μισθό, ωράριο, συνθήκες δουλειάς, για μέτρα με ευθύνη της Κυβέρνησης για την εξασφάλιση ασφαλών και ανθρώπινων συνθηκών διαβίωσης, κατοικίας, πρόσβαση σε υπηρεσίες υγείας, για τον εμβολιασμό τους, για παράδειγμα, μπροστά στην πανδημία που είναι σε εξέλιξη, αλλά και προστασίας των εργασιακών και ασφαλιστικών δικαιωμάτων τους από τους εργοδότες.

Για όλα αυτά στη συμφωνία δεν γίνεται λόγος, πολύ δε περισσότερο που δεν ακούσαμε και κάποια απάντηση ακόμα και χθες στην επιτροπή που θέσαμε τα ζητήματα αυτά από τον Υπουργό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής της Ελληνικής Λύσης, ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πάρα πολύ, κύριε Πρόεδρε.

Κύριε Μηταράκη, όταν φέρατε τη σύμβαση αυτή δεν πιστεύω να είχατε την παραμικρή ψευδαίσθηση ότι μπορεί να την ψηφίσουμε, γιατί πρόκειται πραγματικά για μια απαράδεκτη συμφωνία. Εγώ θα σας πω μόνο ότι συμφωνεί και ο ΣΥΡΙΖΑ με αυτό. Δηλαδή σε θέμα μεταναστευτικής πολιτικής συμφωνείτε με τον ΣΥΡΙΖΑ, τι άλλο να πούμε εμείς παραπάνω; Εσείς που θα τα αλλάζατε όλα και θα βάζατε και τάξη!

Να καταλάβει ο κόσμος λίγο τι φέρνετε σήμερα. Τι λέτε, δηλαδή, σαν Κυβέρνηση; Λέτε ότι έχουμε πρόβλημα, δεν βρίσκουμε εργάτες γης, δεν βρίσκουμε υπαλλήλους -εγώ θα βάλω και τα ξενοδοχεία μέσα που δεν βρίσκουν- και φέρνω από το Μπαγκλαντές. Ωραία λύση είναι αυτή! Μια σοβαρή κυβέρνηση πρέπει να ασχοληθεί με το πρόβλημα που υπάρχει και να βρούμε το αίτιο για να λύσουμε το πρόβλημα. Αν δεν βρεις το αίτιο, δεν λύνεις το πρόβλημα. Δηλαδή η λύση του προβλήματος είναι να βρεις από το Μπαγκλαντές;

Έχουμε ένα πρόβλημα αντικειμενικά, μάλιστα. Δεν βρίσκουμε εργάτες γης. Γιατί; Το κράτος το έχει απασχολήσει αυτό ποτέ; Γιατί δεν βρίσκουμε εργάτες γης; Γιατί; Γιατί έχουμε μια διαλυμένη πρωτογενή παραγωγή, έναν πρωτογενή τομέα διαλυμένο που είστε υπεύθυνοι εσείς, γιατί πάνε τα παιδιά με μεροκάματο 20 ευρώ -αφήστε τα 40 ευρώ που είπατε χθες- και δουλεύουν δέκα και δώδεκα ώρες. Και τους πληρώνουν 20 ευρώ και τους βγάζουν την πίστη στα χωράφια για δύο μήνες, για τρεις μήνες. Ποιο Ελληνόπουλο θα πάει να δουλέψει κάτω αυτές τις συνθήκες;

Μιλάμε για συνθήκες γαλέρας, όπως είναι και στον τουρισμό. Ποιο Ελληνόπουλο θα πάει να δουλέψει, λοιπόν, σε ένα ξενοδοχείο να το έχουν δώδεκα και δεκατέσσερις ώρες με τον βασικό μισθό; Κανένας δεν θα πάει. Και η λύση ποια είναι; Αντί να οργανώσουμε να στελεχώσουμε τον πρωτογενή μας τομέα, να δώσουμε βάση σε αυτό που είναι ο πυλώνας της οικονομίας -θα έπρεπε να είναι ο πυλώνας οικονομίας της Ελλάδας- εμείς είμαστε πάλι στα 20 ευρώ μεροκάματα και από την στιγμή που υπάρχει πρόβλημα, να φέρουμε από το Μπαγκλαντές!

Είναι λύση αυτή; Σας άκουγα χθες στην επιτροπή και ανατρίχιασα. Αλήθεια σας λέω, ανατρίχιασα. Δεν μπορεί ο Υπουργός να λέει τέτοια πράγματα και να ανήκει στην πάλαι ποτέ λαϊκή Δεξιά -που δεν υπάρχει- της Νέας Δημοκρατίας. Εδώ είστε κάτι άλλο, ένα σκληρό νεοφιλελεύθερο κόμμα, κεντρώο κόμμα. Είναι απίστευτο. Δηλαδή φέρνετε μια σύμβαση σήμερα και δίνετε -να το ακούσουν οι Ελληνίδες και οι Έλληνες- δεκαπέντε χιλιάδες άδειες παραμονής πενταετούς διάρκειας σε υπηκόους του Μπαγκλαντές που είναι ήδη στην Ελλάδα. Έχουμε ήδη στην Ελλάδα δεκαπέντε χιλιάδες οι οποίοι είναι παράνομοι -σωστά; Ναι σωστά!- στη χώρα, δεν μας απασχολεί πώς μπήκαν και γιατί είναι ακόμα εδώ, άρα να μην τους νομιμοποιήσουμε και μονιμοποιήσουμε; Ας τους δώσω μια άδεια πενταετίας να δουλεύουν κιόλας.

Εσείς που είστε οι ανθρωπιστές και εμείς που είμαστε οι σκληροί -έτσι δεν λέτε;- πού είναι ο ανθρωπισμός σας; Δηλαδή οι συνθήκες εργασίας στα χωράφια είναι σκληρές αλλά για τους Μπαγκλαντεσιανούς, δεν είναι σκληρές; Αυτοί δεν είναι άνθρωποι; Να το πάρουμε αλλιώς τώρα. Πού είναι ο ανθρωπισμός σας που εμείς είμαστε οι απαράδεκτοι, οι σκληροί και εσείς είστε οι ανθρωπιστές και νοιάζεστε; Για αυτούς τους ανθρώπους δεν είναι σκληρές οι συνθήκες εργασίας εκεί; Απαντήστε μας σε αυτό. Δηλαδή αντί να διώξουμε τους δεκαπέντε χιλιάδες παράνομους μετανάστες που βρίσκονται στη χώρα μας, στην πατρίδα μας, εσείς βρήκατε τρόπο να τους νομιμοποιήσετε; Θα τους κάνετε νόμιμους; Είναι δυνατόν να φέρνετε τέτοια πράγματα;

Και φυσικά συμφωνεί ο ΣΥΡΙΖΑ! Είστε πιο αριστεροί από τον ΣΥΡΙΖΑ. Απίστευτο! Πώς το καταφέρατε αυτό; Φυσικά και το ΠΑΣΟΚ! Είστε ανθρωπιστές εσείς. Εμείς δεν είμαστε ανθρωπιστές! Τι να κάνουμε τώρα;

Και είναι και άλλες τέσσερις χιλάδες προσωρινές άδειες διαμονής ετήσιας διάρκειας για υπηκόους από το Μπαγκλαντές που κάνουν αίτηση εισδοχής στην Ελλάδα και παραμονής και τα λοιπά. Θα κάθονται οκτώ, εννέα μήνες και θα μπορούν να πηγαίνουν και στην πατρίδα τους. Δηλαδή θα έρχονται θα δουλεύουν, θα παίρνουν λεφτά, θα πηγαίνουν έξω. Ωραία, τέλεια, απίστευτο, πραγματικά απίστευτο. Πέντε έτη είναι λέει η διάρκεια.

Ακούστε, κύριε Μηταράκη. Δεν ξέρουμε εάν είναι δύσκολο να το καταλάβετε. Βασικά μπορείτε να διαφωνείτε με εμάς και καλά κάνετε. Όσο πιο έντονα διαφωνείτε, τόσο πιο χτυπητές είναι οι διαφορές που έχουμε ως κόμματα. Ο κόσμος ακούει. Ακούγεστε και εσείς. Ακουγόμαστε και εμείς. Ο κόσμος θα κρίνει. Μια χαρά το πάτε. Συνεχίστε, είστε σε πάρα πολύ καλό δρόμο! Είστε η πιο εύκολη Κυβέρνηση. Είναι η πιο εύκολη αντιπολίτευση που μπορούμε να κάνουμε. Συνεχίστε. Εμείς θέτουμε ως γνώμονα το εθνικό συμφέρον. Είναι ξεκάθαρο. Εσείς το θέτετε; Ρωτάμε. Απαντήστε. Θέτετε ως γνώμονα το εθνικό συμφέρον με αυτές τις συμβάσεις που φέρνετε εδώ;

Σας θυμάμαι που πηγαίνατε σαν τον μικρό Γκιούλιβερ και γυρνάγατε και όλες τις περιοχές. Και θα φέρετε και άλλες τέτοιες συμβάσεις τώρα. Και με το Πακιστάν θα φέρετε για να τους νομιμοποιήσετε και αυτούς. Κάθε καρυδιάς καρύδι, λοιπόν, που είναι εδώ ή θα έρθει εδώ, εκμεταλλεύεται την έλλειψη σοβαρής προστασία των συνόρων και έρχεστε τώρα εσείς να τους νομιμοποιήσετε κιόλας με τη σύμβαση αυτή.

Εδώ μιλάμε για αντικατάσταση πληθυσμού. Σας είπε κάτι εσάς το γεγονός ότι ολοκληρώθηκε χτες, κύριε Υπουργέ, η απογραφή και ο ελληνικός πληθυσμός πεθαίνει; Οι Έλληνες μειώνονται, οι Έλληνες πεθαίνουν. Τι βγαίνετε και λέτε λοιπόν; Ότι είστε υποστηρικτές της αντικατάστασης πληθυσμού, του μπολιάσματος της κοινωνίας με αυτούς τους ανθρώπους. Είναι το δόγμα σας, είναι το πιστεύω σας, είναι ο στόχος του Πρωθυπουργού και έχει βάλει εσάς, τους Υπουργούς, να το φέρετε εις πέρας.

Αυτά να τα πείτε στον κόσμο. Μην βγείτε σε λίγα λεπτά εδώ και να μας πείτε ότι οι συνθήκες είναι δύσκολες και οι αγρότες φωνάζουν και δεν υπάρχουν εργάτες γης. Για το ότι δεν υπάρχουν εργάτες γης φταίτε εσείς, γιατί έχετε διαλύσει τον αγροτικό τομέα, την πρωτογενή παραγωγή και το αντιμετωπίζετε λες και είναι τρίχα στο ζυμάρι, αντί να είναι η πρώτη σας έννοια η πρωτογενή παραγωγή και να στηρίξετε τους ανθρώπους αυτούς και να επιδοτήσετε ακόμα και τα ελληνόπουλα να πάνε να δουλέψουν. Αυτό πρέπει να κάνει μια εθνική κυβέρνηση που νοιάζεται για τον λαό της. Αυτό θα έκανε και δεν θα έφερνε από το Μπαγκλαντές την ώρα που ο κόσμος πεινάει και δεν μπορεί να ανταπεξέλθει, για να φέρει δεκαπέντε και είκοσι χιλιάδες απέξω.

Εμείς λοιπόν, κύριε Μηταράκη -και θα κλείσω με αυτό κύριε Πρόεδρε- προτάσσουμε την ανάγκη, αν θέλετε, να διαφυλάξουμε τη γλώσσα, τη θρησκεία μας -και ας ανατριχιάζετε πολλοί εδώ μέσα, πολύ χαιρόμαστε που ανατριχιάζετε όταν τα λέμε αυτά- την πλούσια ιστορία μας και την παράδοση του τόπου μας. Εσείς είστε υπέρ της πολυπολιτισμικότητας και της αλλοίωσης της εθνικής μας ταυτότητας. Θα κριθούμε και θα κριθείτε από τον ελληνικό λαό.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η ειδική αγορήτρια της Κοινοβουλευτικής Ομάδας του ΜέΡΑ25, κ. Φωτεινή Μπακαδήμα. Και αμέσως μετά τον λόγο θα πάρει ο Πρόεδρος της Ελληνικής Λύσης, κ. Βελόπουλος.

Ορίστε, κυρία Μπακαδήμα, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το σημερινό νομοσχέδιο του Υπουργείου Μετανάστευσης κυρώνεται το μνημόνιο συνεργασίας μεταξύ της χώρας μας και εκείνης του Μπαγκλαντές. Μια συμφωνία, που αφορά τη μετανάστευση και την κινητικότητα.

Θεωρητικά και μόνο θεωρητικά αποσκοπεί στην ενίσχυση της συνεργασίας μεταξύ των δύο χωρών με στόχο την καταπολέμηση της παράνομης μετανάστευσης και της εμπορίας ανθρώπων. Πρόκειται δε για την πρώτη συμφωνία τέτοιου είδους με μια χώρα που παραδοσιακά εξάγει εργατικά χέρια, μιας και εκατομμύρια πολιτών της απασχολούνται σε χώρες του Περσικού και της Ευρώπης.

Στη χώρα μας η μπαγκλαντεσιανή κοινότητα αριθμεί αρκετές χιλιάδες άτομα, που απασχολούνται κυρίως στον πρωτογενή τομέα στην ελληνική ύπαιθρο αλλά και σε αστικά κέντρα της χώρας μας. Με το υπό κύρωση μνημόνιο προσδιορίζονται οι προϋποθέσεις εισόδου και προσωρινής διαμονής υπηκόων του Μπαγκλαντές με σκοπό την προσωρινή απασχόληση με την επιφύλαξη των σχετικών διατάξεων της ενωσιακής και της εθνικής κείμενης νομοθεσίας.

Ταυτόχρονα, προσδιορίζεται ο αριθμός αδειών προσωρινής διαμονής που θα χορηγηθούν εντός της επόμενης πενταετίας σε υπηκόους του Μπαγκλαντές για προσωρινή εργασία.

Προβλέπεται η παροχή δεκαπέντε χιλιάδων προσωρινών αδειών διαμονής, με άλλες τέσσερις χιλιάδες για υπηκόους της χώρας του Μπαγκλαντές, που θα καταθέσουν αίτηση εισδοχής στην ελληνική επικράτεια, με σκοπό την προσωρινή διαμονή και απασχόληση στον αγροτικό και σε άλλο τομέα.

Από την πρώτη στιγμή, τόσο από τα χείλη του Υπουργού και Βουλευτών της Συμπολίτευσης αλλά και άλλων κομμάτων, ακούσαμε πως το νομοθέτημα έρχεται να βελτιώσει την κατάσταση ενισχύοντας τον πρωτογενή τομέα με εργατικά χέρια, καλύπτοντας τις ελλείψεις που πραγματικά όλοι έχουμε παρατηρήσει. Όμως υπάρχει μια βασική διαφορά μεταξύ μας, κύριε Υπουργέ, και αυτή είναι πως εσείς θέλετε να καλύψετε τις ανάγκες με πάμφθηνα εργατικά χέρια. Σήμερα είναι οι υπήκοοι του Μπαγκλαντές με αυτή την Κύρωση, αύριο θα είναι της Ινδίας, του Πακιστάν, μεθαύριο μιας άλλης χώρας, ανθρώπων όμως, εργατικών χεριών, που δεν φροντίζετε να τους δώσετε κανένα άλλο δικαίωμα, εργασιακό ή άλλου είδους, στη χώρα μας. Γι’ αυτό και δεν βλέπουμε καμμία πρόβλεψη για εκπαίδευση, για ιατρική περίθαλψη, ούτε καν για να τους δώσετε βασικά εργασιακά δικαιώματα.

Αντίθετα σε όσα ένθερμα υποστηρίζετε, οι εργάτες γης θα συνεχίσουν να ζουν σε τρώγλες, κάτω από άθλιες και απάνθρωπες συνθήκες, θα παρακολουθούμε συνεχείς περιπτώσεις όπως η Μανωλάδα, με ανθρώπους που θα ζουν ο ένας πάνω στον άλλο, δέκα άτομα σε ένα πολύ μικρό δωμάτιο, που δεν θα τολμάνε όχι να ζητήσουν αύξηση, όχι να ζητήσουν να βελτιωθούν έστω και στο ελάχιστο οι συνθήκες -γιατί πραγματικά είναι άθλιες, όλοι τις έχουμε δει- αλλά δεν θα τολμάνε για έναν πολύ απλό λόγο, γιατί είτε μπορεί να πέσουν θύματα ξυλοδαρμού από τον εργοδότη ή ρατσιστικών επιθέσεων.

Οι άνθρωποι αυτοί όμως, κυρίες και κύριοι συνάδελφοι, δεν είναι, απλά και ξερά, μεμονωμένα εργατικά χέρια. Είναι άνθρωποι που έχουν ανάγκες, είναι άνθρωποι που έχουν δικαιώματα. Είναι άνθρωποι που έχουν ανάγκη τη δουλειά, από τη μια πλευρά, γιατί συντηρούν τις οικογένειές τους, που ζουν στις χώρες προέλευσής τους. Είναι άνθρωποι που έχουν δικαιώματα, δικαιώματα σε αξιοπρεπείς συνθήκες εργασίας, σε αξιοπρεπή αμοιβή, σε περίθαλψη, ασφάλιση και ούτω καθεξής.

Θα μου πείτε, η Νέα Δημοκρατία δεν ασχολείται και δεν την απασχολεί το γεγονός πως έχει καταπατήσει όλα τα εργασιακά και όχι μόνο δικαιώματα των Ελλήνων πολιτών, θα την απασχολήσει αν θα καταπατήσει αυτά των προσφύγων, των μεταναστών που θα έρθουν στη χώρα μας αναζητώντας εργασία; Δυστυχώς όχι.

Απλώς -και κλείνω με αυτό- η προς κύρωση σύμβαση επεκτείνει το πεδίο εφαρμογής της αδιαφορίας της Κυβέρνησης της Νέας Δημοκρατίας στους εργάτες που θα έρθουν στη χώρα μας για να δουλέψουν σε πρώτη φάση από το Μπαγκλαντές.

Ξεχνάτε όμως κάτι, κυρίες και κύριοι της Συμπολίτευσης, να μας πείτε αυτό, που μας είπαν και οι άνθρωποι της μπαγκλαντεσιανής κοινότητας που εμείς συναντήσαμε, πως η κυβέρνηση με την οποία συνυπογράψατε αυτό το μνημόνιο είναι μια κυβέρνηση που χαρακτηρίζεται από αυταρχισμό, βία και διαφθορά, μια κυβέρνηση που προσπαθεί να ελέγξει τις μεταναστευτικές ροές, όχι για να δει τι συμβαίνει εσωτερικά ή για να έχει καλύτερο έλεγχο, αλλά μόνο και μόνο για να μπορέσει να αποκομίσει πολλαπλά οφέλη από τους πολίτες της που επιθυμούν να μεταναστεύσουν αναζητώντας εργασία. Είναι δεδομένο πως και αυτό το νομοσχέδιο έρχεται να χτίσει, έρχεται να βάλει ένα λιθαράκι στη μισανθρωπική, όχι μόνο διαχείριση του προσφυγικού, αλλά και των εργασιακών.

Εμείς είμαστε και θα είμαστε απέναντί σας σε κάθε τέτοια επιχείρηση εργαλειοποίησης ανθρώπων, καταπάτησης δικαιωμάτων, γι’ αυτό και θα καταψηφίσουμε το νομοσχέδιο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

Κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Κύριε Υπουργέ, μας λέτε, και όλοι σας λέτε, ότι χρειάζονται εργατικά χέρια. Μας λέτε δηλαδή ότι οι Έλληνες είναι τεμπέληδες, ότι δεν δουλεύουν. Αφού εξαθλιώσατε, λοιπόν, την Ελλάδα και τους Έλληνες, αφού δεν έχουν δουλειά οι Έλληνες και έχουν φύγει επτακόσιες χιλιάδες Έλληνες, κύριε Υπουργέ, από την Ελλάδα και είναι πλέον μετανάστες στην Ευρώπη, αφού τους δίνετε 500 ευρώ επιδόματα κάνοντάς τους μαλθακούς, τους λέτε και τεμπέληδες, τους λέτε ότι δεν θα δουλέψουν, ότι δεν έχουμε εργατικά χέρια.

Λέτε λοιπόν στον Έλληνα, κύριε Μηταράκη εσείς, εσείς και η Κυβέρνησή σας, η Νέα Δημοκρατία, ότι πρέπει να δουλεύει ο Έλληνας με 15 ευρώ. Τόσο δεν βγαίνει, κύριε Μηταράκη, 15-20 ευρώ δεν είναι το μεροκάματο που παίρνουν οι άνθρωποι του Μπαγκλαντές; Τόσο είναι. Έχετε πάει στη Μανωλάδα; Τόσο είναι.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Είναι 35-40 φέτος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Σαράντα; Απλοχέρη σε βλέπω. Φέτος 45; Μάλιστα, 45 ευρώ. Καλά, δεν τον πιστεύω τον Υπουργό, αλλά εν πάση περιπτώσει. Έτσι κι αλλιώς όποτε μιλάει, ειδικά για το μεταναστευτικό, λέει τις μισές αλήθειες.

Περίπου 25 ευρώ είναι στη Μανωλάδα μαζί με το φαγητό, για να ξέρει ο Υπουργός. Διότι είναι κι Υπουργός και δεν ξέρει. Είναι 25 ευρώ συν το φαγητό τους και η διαμονή σε έναν χώρο πέντε, δέκα ανθρώπων. Πραγματικά θα τους δώσετε 375 ευρώ, 400 ευρώ τον μήνα.

Θα στέλνατε το παιδί σας για 400 ευρώ τον μήνα να δουλέψει σε μια επιχείρηση στα χωράφια εσείς, κύριε Υπουργέ; Όχι. Γιατί να πάνε τα ελληνόπουλα;

Αντί λοιπόν να κάνουμε μια Ελλάδα που να παράγει πλούτο, να έχει θέσεις εργασίας, να μπορούν να μείνουν τα παιδιά μας εδώ και να παίρνουν 50, 70, 80, 90, 100 ευρώ μεροκάματο, εσείς λέτε «φέρνω Μπαγκλαντεσιανούς».

Ξέρετε πόσος είναι ο μισθός στο Μπαγκλαντές, κύριε Υπουργέ; Δεν ξέρετε;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Πενήντα-εκατό ευρώ τον μήνα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Πόσο είναι; Κάνετε λάθος. Ο μισθός είναι 20 ευρώ τον μήνα! Τον μήνα, κύριε Υπουργέ!

Δώστε λοιπόν στα ελληνόπουλα 700 ευρώ την ημέρα μεροκάματο για να πάνε να δουλέψουν!

(Χειροκροτήματα από την πτέρυγα της Ελληνικής Λύσης)

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Την ημέρα;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Την ημέρα, γιατί το μηνιάτικο είναι 700 ευρώ στην Ελλάδα. 20 ευρώ τον μήνα οι Μπαγκλαντεσιανοί, θα παίρνουν εδώ 25. Εγώ σας λέω να δώσετε 700 ευρώ στον Έλληνα μεροκάματο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Δηλαδή 15 χιλιάδες ευρώ τον μήνα;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Ναι, γιατί όχι; Δεν κατάλαβα. Τι κάνετε δηλαδή; Κατεβάζετε την κοινωνία προς τα κάτω εσείς; Αυτό είναι κυβερνητική πολιτική; Να κατεβάζω και να εξαθλιώνω τον Έλληνα όσο μπορώ πιο κάτω;

Πάλι δεν καταλάβατε το επιχείρημα. Ο Μπαγκλαντεσιανός είναι ικανοποιημένος με τα 25 ευρώ, όσο κι αν σας φαίνεται περίεργο, γιατί 20 ευρώ τον μήνα παίρνει στην πατρίδα του. Μην συγκρίνουμε ανόμοια πράγματα. Δεν έχετε αντίληψη του τι σας λέμε. Αυτό είναι το μεγάλο πρόβλημα.

Και από την άλλη, θα σας πω ποιοι είστε. Πραγματικά εγώ θα ντρεπόμουν να έλεγα στον Έλληνα «Έλα να δουλέψεις με 20 ευρώ». Είναι ντροπή. Δεν ντρέπεστε καθόλου; Δεν ντρέπεστε καθόλου, αυτό είναι το χειρότερο από όλα, σαν Κυβέρνηση. Θέλετε δηλαδή την Ελλάδα να την κάνετε «Ελλαδιστάν»; Θέλετε να σας ψηφίζουν οι «Ελληνέζοι» σε λίγο καιρό, αυτό θέλετε; Ε, αυτό θα έχετε εσείς νομίζετε; Θα κριθείτε και γι’ αυτό και θα απολογηθείτε και γι’ αυτό.

Θα σας πω ποιοι είστε. Περίπου 1 δισεκατομμύριο ευρώ δόθηκαν για τις ανάγκες των παράνομων, παράτυπων, λαθρομεταναστών κατά την άποψή μου, στην Ελλάδα το τελευταίο έτος. Ένα δισεκατομμύριο ευρώ! Τα ακούτε τα νούμερα; Ένα δισεκατομμύριο .

Για Canadair δεν χάλασαν ούτε 1 ευρώ και κάηκε η Αθήνα. Για αεροσκάφη και δασοπυροσβέστες, που τους έριχναν με τις μάνικες νερά, δεν έδωσαν λεφτά! Εδώ δίνουν λεφτά. Αυτό σας λέω, ότι είναι η αδικία απέναντι στον Έλληνα, η αντίληψη η ελληνοφοβική. Αυτό είναι που με προβληματίζει ιδιαίτερα. Και πήγατε και πήρατε ψεκαστικά για δάκο!

Πραγματικά απορώ και θα το πω ευθέως: Αν οι Έλληνες, πραγματικά, θέλουν να αλλάξει η Ελλάδα, δεν πρέπει να ξαναψηφίσουν ποτέ Νέα Δημοκρατία, ΣΥΡΙΖΑ, ΚΙΝΑΛ, γιατί δεν θα μείνει κανένας Έλληνας στην Ελλάδα και κανένα δάσος όρθιο! Θα μείνουν οι ανεμογεννήτριες, ένα «Ελλαδιστάν» κι οι «Ελληνέζοι».

(Χειροκροτήματα από την πτέρυγα της Ελληνικής Λύσης)

Κι εγώ τώρα ρωτώ τον κύριο Υπουργό: Κύριε Υπουργέ μου, το βλέπετε αυτό; Διότι άκουσα τον Πρωθυπουργό χθες να λέει ότι είναι επιτυχημένη η δασοπυρόσβεση. «Πετύχαμε» λέει. Με κουβάδες οι αστυνομικοί. Άλλη φωτογραφία: αστυνομικός με λάστιχο να σβήνει τη φωτιά. Ποτιστήρας κηπουρικής να σβήνει ο αστυνομικός! Αυτό είναι το κράτος της Νέας Δημοκρατίας, για το οποίο επαίρονται! Με κουβάδες αστυνομικοί να σβήνουν πυρκαγιές! Αυτή είναι η Νέα Δημοκρατία.

Και το μόνο πετυχημένο που κάνετε, κύριε Υπουργέ, -εδώ δεν μπορώ να πω, τουλάχιστον δεν είστε σαν τον ΣΥΡΙΖΑ- πετυχαίνετε στις εκκενώσεις. Όχι βόθρων, περιοχών. Μπορείτε και εκκενώνετε όλη την Ελλάδα. Είναι βέβαιο ότι με τη λογική της Νέας Δημοκρατίας, για να σωθούν οι Έλληνες για όλα όσα έρχονται, πρέπει να εκκενώσουμε τη χώρα.

Κύριε Υπουργέ, 20 Ιουλίου είχαμε την εισβολή στην Κύπρο, αλλά 19 και 20 Ιουλίου κανείς δεν μίλησε στο ελληνικό Κοινοβούλιο για το τι έγινε στην Ευρωπαϊκή Ένωση. Είχαμε την επίσημη πανηγυρική έναρξη της ένταξης των Σκοπίων με Κυβέρνηση Νέας Δημοκρατίας, με το όνομα Μακεδονία, Βόρεια Μακεδονία, «ψευτομακεδονία» για εμάς.

(Χειροκροτήματα από την πτέρυγα της Ελληνικής Λύσης)

Και εδώ αρχίζουν τα γλέντια! Με μακεδονική γλώσσα, με Μακεδόνες! Είναι η τεράστια επιτυχία του Πρωθυπουργού της χώρας. Της Νέας Δημοκρατίας, των μακεδονομάχων, των συλλαλητηρίων, των περικεφαλαίων, των σαρισοφόρων, των περικνημίδων, οι οποίοι εσιώπησαν και δεν ελάλησαν. Και έδωσαν εντολή στα μέσα ενημέρωσης να μην το δείξει κανείς. Αυτό είναι ντροπή.

Το δε χειρότερο, κύριε Υπουργέ, είναι αυτό που θα σας διαβάσω από τη Φλώρινα για την τεράστια επιτυχία του ΣΥΡΙΖΑ της Συμφωνίας των Πρεσπών. Στις 19 Ιουλίου ιδρύεται στη Φλώρινα σύλλογος με την επωνυμία «Κέντρο Μακεδονικής Γλώσσας». Κύριε Υπουργέ, στη Φλώρινα! Με ακούτε, κύριε Υπουργέ; Εδώ είμαστε.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Διορθώνω τα νούμερά σας. Μπερδεύετε ημερομηνίες, νούμερα…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αφήστε τα δικά μου νούμερα, γιατί εάν θέλετε να ψάξετε για νούμερα, πόσα «νούμερα» είναι στην Κυβέρνηση, μερικοί Υπουργοί…

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Τα είπατε λάθος πάλι.

**ΚΥΡΙΑΚΟΣ ΒΕΛΟΠΟΥΛΟΣ(Πρόεδρος της Ελληνικής Λύσης):** Δεν τα λέω καθόλου λάθος. Τα επίσημα στοιχεία μιλούν για 80 και 100 δολάρια τον μήνα, αλλά οι πραγματικοί μισθοί; «DEUTSCHE WELLE», πάρτε το άρθρο και δείτε το. Μην εκτεθείτε, γιατί έχω και δουλειά μετά.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Άλλος θα εκτεθεί.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, θα πάρετε μετά τον λόγο, μην απαντάτε τώρα

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι 20 δολάρια, κάνετε λάθος. Και να σας πω και κάτι κύριε Υπουργέ; Διακόσια δολάρια να παίρνουν, τριακόσια δολάρια να παίρνουν, εγώ προτιμώ ελληνικά εργατικά χέρια να δουλεύουν στην ελληνική γη, για να υπάρχουν Έλληνες!

(Χειροκροτήματα από την πτέρυγα της Ελληνικής Λύσης)

Εσείς προτιμάτε Πακιστάν, Αφγανιστάν και Μπαγκλαντές. Διορθώστε, λοιπόν, τα νούμερα, εάν πιστεύουν κάποιοι ότι με τα νούμερα μπορούν να κάνουν πολιτική.

Κέντρο Μακεδονικής Γλώσσας στην Ελλάδα: Παραδίδει διαδικτυακά μαθήματα μακεδονικής γλώσσας στη Φλώρινα! Τα λέω αυτά, για να δείτε την «επιτυχία» όλων σας, γιατί έρχεται καταιγίδα, έρχεται τσουνάμι στα Βαλκάνια, ειδικά με το Κόσοβο.

Η Κυβέρνηση, λοιπόν, των ανευθύνων, αλλά και υπευθύνων για πολλά εγκλήματα, δεν φταίει ποτέ. Ακούω δικαιολογίες «νηπίων»! Κάηκε όλη η Πεντέλη, και βγαίνει ο Πρωθυπουργός και μας λέει: Τα κάναμε όλα σωστά. Το χιόνι έφταιξε που χιόνισε μεσημέρι. Για τον κ. Στυλιανίδη η φωτιά συμπεριφέρθηκε ασυνήθιστα το βράδυ. Έτσι είπε! Εδώ, πραγματικά, θριαμβεύει ο παραλογισμός. Πρέπει, κύριε Υπουργέ, να βγει ένας σοβαρά και να πει ότι: κάναμε λάθη, έγιναν λάθη.

Όλα τα κάνετε καλώς και καμωμένα και παραδίδετε μια Ελλάδα καμένη, με εκατομμύρια στρέμματα καμένης γης, με εκατομμύρια ανθρώπους να κλαίνε για περιουσίες και την ώρα που, φίλες και φίλοι, καλοί συνάδελφοι -λείπει το ΠΑΣΟΚ, as usual που λένε και οι Άγγλοι βαρβαρικά- καιγόταν η Ελλάδα, δύο ημέρες πριν, στο Μαξίμου -ακούστε, κύριε Υπουργέ, πόσο μικρή και ποταπή είναι η συμπεριφορά ενός κόμματος- τα κορυφαία στελέχη συνεδρίαζαν, για να δουν τα δημοσκοπικά ευρήματα και πώς πρέπει να κινηθούν, με βάση αυτά, το πώς θα δράσουν! Στο Μαξίμου!

Ακούστε τι λάθος έκαναν. Πήραν τον κ. Ανδρουλάκη στην αρχή και τον φούσκωσαν σαν μπαλόνι, γιατί τον ήθελαν «δεκανίκι» στη συγκυβέρνηση που θα κάνουν. Ο Ανδρουλάκης «κλωτσάει». Τι σκέφτηκαν, λοιπόν, οι κύριοι να κάνουν τώρα; Και προειδοποιώ το ΠΑΣΟΚ να ξυπνήσει, γιατί κοιμάται όρθιο.

Εμείς είμαστε το μοναδικό κόμμα που ούτε κοιμόμαστε ούτε όρθιοι καθόμαστε. Δρούμε, λειτουργούμε και προειδοποιούμε!

(Χειροκροτήματα από την πτέρυγα της Ελληνικής Λύσης)

Θα αρχίσουν, λοιπόν, αυτή την εβδομάδα οι δημοσκοπήσεις και εδώ θα αρχίσει το μεγάλο πάρτι. Γιατί; Γιατί στις δημοσκοπήσεις φαίνεται ότι ο κ. Ανδρουλάκης παίρνει και λίγο από ΣΥΡΙΖΑ και λίγο από Νέα Δημοκρατία. Αυτούς που φούσκωναν αυτοί. Δηλαδή, αυτόν που ήθελαν για «δεκανίκι» φαίνεται ότι «τσιμπάει» από αυτούς. Άρα η στρατηγική σας είναι λαθεμένη και θα σας αποδείξω γιατί. Είναι μικροκομματική, είναι άθλια, είναι ποταπή ως Νέα Δημοκρατία. Με τους συνεργάτες σας, τους δημοκόπους. Όχι δημοσκόπους, δημοκόπους!

Ξυπνήστε στο ΠΑΣΟΚ, σας φούσκωσαν σαν «μπαλόνι» και θα σας ξεφουσκώσουν σαν «μπαλόνι» στις επόμενες δημοσκοπήσεις. Κρατήστε το αυτό που λέω.

Έρχεται και η Ελληνική Λύση. Οι εξελίξεις στην πανδημία, στα ενεργειακά, στο ουκρανικό, στο σκοπιανό, μας έχουν δικαιώσει. Η σοβαρότητά μας, το μέτρο, ο πολιτικός μας λόγος, η πολιτική μας άρθρωση, το πολιτικό μας ανάστημα μας δικαίωσαν. Γι’ αυτό στις επόμενες «δημοκοπήσεις» θα μειώσουν τα ποσοστά και του ΣΥΡΙΖΑ και του ΠΑΣΟΚ και, κυρίως, της Ελληνικής Λύσης και θα «φουσκώσουν» έντονα -ακούστε- τα «υποκομματίδια» που έφτιαξαν στα δεξιά της Νέας Δημοκρατίας, τα αποκόμματα, γιατί θεωρούν ότι έτσι θα τρώσουν την Ελληνική Λύση.

Θα σας πω κάτι, κύριε Μηταράκη, και το λέω και στον Πρωθυπουργό: Πραγματικά, είναι άθλια η λογική σας. Είναι τρισάθλια, γιατί καθαρός ουρανός αστραπές δεν φοβάται. Είστε ένα κόμμα του παρασκηνίου, ένα κόμμα της διαπλοκής, ένα κόμμα των ολιγαρχών, υπηρετείτε και εξυπηρετείτε συμφέροντα και αυτό εμείς θα το βρούμε.

Ειλικρινά το λέω αυτό, είναι ένα στοίχημα ζωής για την Ελληνική Λύση, να κατεδαφίσει αυτές τις νοοτροπίες. Είναι στοίχημα ζωής!

(Χειροκροτήματα από την Ελληνική Λύση)

Είναι άθλια η τακτική σας, άθλιοι και οι δημοσκόποι που «τα παίρνουν» για να βγάζουν δημοσκοπήσεις και είναι άθλιο να εκβιάζουν το πολιτικό προσωπικό της χώρας οι δημοσκόποι μαζί με τη Νέα Δημοκρατία. Θα τα βρούμε μπροστά μας και τους προειδοποιώ. Το λέω για ακόμη μια φορά, γιατί κάποια στιγμή η Ελληνική Λύση θα κυβερνήσει. Γιατί ο ελληνικός λαός θα καταλάβει ποιοι είναι οι πραγματικοί διαχειριστές του συμφέροντος της Ελλάδος και των Ελλήνων και όχι των ολιγαρχών και των εξωχώριων συμφερόντων. Όλα αυτά τα σάπια φαινόμενα θα τα πατάξουμε.

Ποιοι είστε πραγματικά; Η πρώτη κομμουνιστική κυβέρνηση που υπήρξε ποτέ, είναι αυτή της Νέας Δημοκρατίας. Ο πρώτος κομμουνιστής Πρωθυπουργός -αριστοφανική η έκφραση- είναι ο κ. Μητσοτάκης. Ο πρώτος που απαγόρευσε την ορθόδοξη λατρεία. Ακόμη και στο κομμουνιστικό κόμμα, στη Σοβιετική Ένωση, δεν απαγορευόντουσαν οι εκκλησίες. Ο κ. Μητσοτάκης απαγόρευσε τις εκκλησίες. Ο πρώτος που έκλεισε ιδιωτικές επιχειρήσεις με το ζόρι με το lockdown. Ο πρώτος που απαγόρευσε στους Έλληνες να δουλεύουν στα lockdown και τους έδινε επιδοματάκια, ξεγελώντας τους και ο πρώτος -επαναλαμβάνω- που απαγόρευσε τη μετακίνηση από νομό σε νομό. Ποιο κομμουνιστικό καθεστώς έχει κάνει κάτι τέτοιο; Το καθεστώς το κομμουνιστικό της Νέας Δημοκρατίας. Αυτή είναι η πραγματικότητα!

(Χειροκροτήματα από την πτέρυγα της Ελληνικής Λύσης)

Ο Αριστοφάνης ήταν δικός μας, αλλά η συμπεριφορά τους -πιστέψτε με- είναι αυταρχική όσο δεν παίρνει. Αλλάζω τον όρο «αυταρχική» για να βολέψει και εσάς.

Δυστυχώς θα είναι ο πρώτος Πρωθυπουργός μετά την Κατοχή που θα έχει δελτίο ρεύματος. Τι λέει η «ΚΑΘΗΜΕΡΙΝΗ» σήμερα; Η ΡΑΕ εισηγείται πολύωρες διακοπές ρεύματος σε όλη την Ελλάδα, γιατί θα υπάρχει ενεργειακή ένδεια. Αυτό το μικρό κόμμα του 3,7% στις προηγούμενες εκλογές προειδοποίησε το ελληνικό Κοινοβούλιο. Τους είπαμε να προσέχετε, αλλά αυτοί οι κύριοι που κάνουν την Κυβέρνηση και την παριστάνουν, εξυπηρετώντας τους ολιγάρχες και τους παρόχους ενέργειας, δεν μας άκουσαν και σήμερα το έχει η «ΚΑΘΗΜΕΡΙΝΗ». Είναι εφημερίδα της Νέας Δημοκρατίας. Είναι εφημερίδα που πρόσκειται, για να μην πω ότι ταυτίζεται. Μιλάει για δελτία ρεύματος με εισήγηση της ΡΑΕ. Τι άλλο χρειάζεται ο Έλληνας ψηφοφόρος για να καταλάβει ότι μόνο η Ελληνική Λύση είναι η λύση του προβλήματος και όλοι οι άλλοι είναι το πρόβλημα.

(Χειροκροτήματα από την πτέρυγα της Ελληνικής Λύσης)

Και θα σας πω τώρα, κύριε Υπουργέ, γιατί φοβήθηκε ο Πρωθυπουργός να πάει σε εκλογές και ας τολμήσει ένας εδώ μέσα να πει αυτά που θα πω σήμερα εγώ. Μέχρι εδώ ήταν! Γιατί φοβάται, λοιπόν; Η μεγάλη μπίζνα είναι η ενεργειακή αγορά. Κανένα κόμμα δεν τα λέει αυτά. Κανένα κόμμα. Και πραγματικά απορώ γιατί φοβάστε να τα πείτε! Ποια είναι μεγάλη μπίζνα των επόμενων ετών; Η διέλευση πρόσθετων ποσοτήτων 100 δισεκατομμυρίων κυβικών μέτρων φυσικού αερίου για τις ανάγκες της Ευρωπαϊκής Ενώσεως. Εκατό δισεκατομμυρίων! Τα επόμενα πέντε-έξι χρόνια. Είχαμε αποκρατικοποιήσεις συμπτωματικά ΔΕΗ, ΕΛΠΕ, ΔΕΠΑ, ΔΕΣΦΑ. Και αυτό ανάβει τον πόλεμο μεταξύ των ολιγαρχών στην Ελλάδα. Γι’ αυτό τρομοκρατήθηκε Πρωθυπουργός να πάει σε εκλογές, γιατί του είπαν οι ολιγάρχες ότι αν δεν μοιράσει την πίτα, δεν φεύγει από κει πάνω. Γιατί δεν τα λέτε; Επιδιώκουν να τα διεκδικήσουν αυτοί οι συγκεκριμένοι επιχειρηματίες που θα πω τα ονόματά τους -τη δουλειά τους κάνουν και δεν είναι κακό- αλλά το κράτος πρέπει να προστατεύει τον πολίτη και όχι να υπηρετεί τον ολιγάρχη! Αυτή είναι η διαφορετική λογική της Ελληνικής Λύσης.

(Χειροκροτήματα από την πτέρυγα της Ελληνικής Λύσης)

Ο κ. Μυτιληναίος, η «ΓΕΚ» - «ΤΕΡΝΑ», η «ΕΛΒΑΛ» - «ΧΑΛΚΟΡ» -εταιρείες συμφερόντων Βαρδινογιάννη, Κοπελούζου- οι πολυεθνικές «SNAM», «ENAGAS», «FLUXYS», «DAMCO», «ENI», «EDISON», «ENERGY» και άλλες εταιρείες.

Αυτά σας τα λέω για να δείτε γιατί δεν πήγαμε σε εκλογές. Οι άνθρωποι θέλουν να κάνουν δουλειά, το αντιλαμβάνομαι. Μαζί τους, επιχειρηματίας είμαι!

Αλλά να φοβάται μια κυβέρνηση να πάει σε εκλογές γιατί φοβάται πώς θα μοιράσει την πίτα; Να είναι έτοιμοι, να ακονίζουν μαχαίρια, να μη μιλάει κανείς, όταν το ρεύμα έχει πάει στα δυσθεώρητα ύψη και δεν μπορεί να πληρώσει ο Έλληνας; Πού είναι η πολιτεία να πει όχι;

Και απευθύνομαι στην Κυβέρνηση και στα υπόλοιπα κόμματα. Δεν απευθύνομαι στα υποκόμματα και υποκομματίδια που έκανε η Νέα Δημοκρατία δεξιά της, όχι, γιατί αυτοί αποκλείεται να πουν τη λέξη Μαρινάκης, Μυτιληναίος, «ΓΕΚ» - «ΤΕΡΝΑ», συμφερόντων Κοπελούζου, Βαρδινογιάννη. Δεν θα τις πουν ποτέ, περιέργως. Γιατί; Γιατί δυστυχώς ο ομφάλιος λώρος του χρήματος έχει πολλούς που τρώγουν από εκεί και πίνουν από εκεί.

Η Ελληνική Λύση δεν έχει πάρει ούτε 1 ευρώ από κανέναν ολιγάρχη, από κανέναν πλούσιο, από κανέναν φτωχό Έλληνα.

(Χειροκροτήματα από την πτέρυγα της Ελληνικής Λύσης)

Είμαστε αυτόφωτοι και είμαστε εμείς που κάναμε αυτό το κόμμα για να αλλάξουμε τη χώρα.

Χαριστικά, λοιπόν, για να καταλάβετε, κύριε συνάδελφε, του κακού λιγνίτη τι μεγάλη κομπίνα έκαναν. Ο διαγωνισμός πώλησης λιγνιτικών σταθμών Μελίτης και Μεγαλόπολης, συνολικής ισχύος 930 MW, πόσους επενδυτές έφερε, ξέρετε; Έξι. Έξι επενδυτές θέλουν να πάρουν τους λιγνίτες. Ο Πρωθυπουργός της χώρας μισεί τους λιγνίτες και θέλει να τους πουλήσει και δεν ντρεπόμαστε λίγο. Πραγματικά, δεν τρέφουν αυταπάτες στη Νέα Δημοκρατία και θα το πω ωμά. Οι σύμβουλοι του Πρωθυπουργού τον εκθέτουν και οι Υπουργοί του, γιατί πολλοί κάνουν μπίζνες. Η Ελλάδα έχει γίνει μια απέραντη μπίζνα για πολλούς. Αυτές οι μπίζνες, που είναι επ’ ωφελεία των λίγων, θα είναι επ’ ωφελεία των πολλών με την Ελληνική Λύση, των πολλών, των Ελλήνων πολιτών.

(Χειροκροτήματα από την πτέρυγα της Ελληνικής Λύσης)

Και αποκαλούν τον Πρωθυπουργό Μωυσή. Όλοι στο Μαξίμου τον λένε Μωυσή. Εάν ο Πρωθυπουργός πραγματικά ήταν ο Μωυσής, βλέπουμε τις δέκα πληγές του φαραώ ήδη στην Ελλάδα. Δυστυχώς το λέω αυτό. Όλα τα δεινά μαζί έχουν πέσει πάνω στη χώρα. Κράτος μπάχαλο. Φτιάξετε ένα κομματικό κράτος ανικάνων. Φτιάξατε ομάδα ανθρώπων στο διαδίκτυο, οπουδήποτε, έμμισθα στελέχη, που τους βλέπει κανείς να διαβάζουν και να αρθρογραφούν με χέρια μη εργατικά, μη εργαζομένων και να μισούν κάθε εργασία, οι οποίοι κάτω από έναν οποιονδήποτε Αρχηγό και Πρωθυπουργό ζητούν με κάθε μέσο να τον ξανακάνουν Πρωθυπουργό, άσχετα αν απέτυχε σε όλα όσα έκανε. Γιατί το κάνουν; Γιατί αυτός τους παρέχει τα δύο, τρία, τέσσερα, πέντε χιλιάρικα και έχει σαπίσει η Ελλάδα. Αυτό το σάπιο πρέπει να το αποκόψουμε από το σώμα της πατρίδος.

Σας προειδοποιούμε και κλείνω τώρα. Νέα Δημοκρατία και ψευτοδημοσκόποι, κύριε Κεγκέρογλου, κύριε Καμίνη, είστε εδώ εσείς, θα σας ξεφουσκώσουν, σας λέω, οι δημοσκόποι. Θα το κάνουν επίτηδες, όπως το κάνουν και στα υπόλοιπα κόμματα, για να δουλέψουν υπέρ του Πρωθυπουργού. Ξέρω τι σας λέω. Έγινε σύσκεψη στο Μαξίμου. Αυτό κρατήστε το, γιατί έτσι παίζουν το παιχνίδι οι κύριοι, με βρώμικους πολιτικούς όρους, τους οποίους εμείς δεν μπορούμε να ακολουθήσουμε, αλλά θα πολεμήσουμε μέχρις εσχάτων.

(Χειροκροτήματα από την πτέρυγα της Ελληνικής Λύσης)

Και το λέω για να το καταλάβουμε. Θα σας τσακίσουμε στη νομιμότητα. Θα σας κυνηγήσουμε μέχρι τέλους. Και με τη Νέα Δημοκρατία που λειτουργεί κατά αυτόν τον τρόπο, που έχει ισοπεδώσει κάθε λογική, η Ελληνική Λύση ποτέ δεν θα συγκυβερνήσει.

(Χειροκροτήματα από την πτέρυγα της Ελληνικής Λύσης)

Θα κυβερνήσει και δεν θα συγκυβερνήσει ποτέ. Θα πάμε μόνοι μέχρι τέλους και είναι προειδοποίηση προς το Μέγαρο Μαξίμου. Δέχτηκα πάρα πολλά χτυπήματα. Ενάμισι εκατομμύριο πρόστιμο δεν πλήρωσε κανένα κανάλι στην Ελλάδα. Με κυνηγάει η εφορία, η ΑΑΔΕ, ό,τι υπάρχει και ό,τι κινείται. Το δέχτηκα, το υπέμεινα, δεν μίλησα. Αλλά ο βόθρος ξεχείλισε. Και αυτόν τον βόθρο εμείς θα τον εκκενώσουμε. Εσείς εκκενώνετε την Ελλάδα και τις περιοχές. Εμείς θα εκκενώσουμε τον βόθρο που αφήνετε πίσω σας.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Κοινοβουλευτική Εκπρόσωπος του ΣΥΡΙΖΑ-Προοδευτική Συμμαχία, η κ. Χαρούλα Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Έχω την τύχη -να πω- να παίρνω τον λόγο μετά τον αρχηγό της Ελληνικής Λύσης, που και σήμερα, όπως και μόνιμα κάνει, προσπαθεί για λόγους καθαρά προσέλκυσης ψηφοφόρων στον πολιτικό του σχηματισμό να ταυτίσει πολιτικές της Νέας Δημοκρατίας και πολιτικές του ΣΥΡΙΖΑ όταν ήταν κυβέρνηση από το ’15 μέχρι το ’19. Πρέπει να κάνουμε σαφές, γιατί ο ελληνικός λαός το γνωρίζει και το έχει βιώσει αυτό, πρώτον, ότι ο ΣΥΡΙΖΑ έβγαλε τη χώρα από τα μνημόνια, ρύθμισε το χρέος, άφησε αποθεματικό και κανείς ποτέ στον Τύπο, στα μέσα δεν τόλμησε να πει, να δημοσιεύσει έστω και σαν fake news ότι καταχράστηκε έστω και ένα ευρώ.

Σχετικά δε με τα ενεργειακά που αναφέρθηκε ο αρχηγός της Ελληνικής Λύσης, εμείς από την αρχή, από πέρυσι τέτοιο καιρό προειδοποιούσαμε για την ενεργειακή κρίση η οποία έρχεται. Δεν ήταν ο πόλεμος της Ουκρανίας που τη δημιούργησε, απλά την επιδείνωσε ιδιαίτερα. Έτσι, έχουμε κάνει προτάσεις συγκεκριμένες. Έχουμε καταγγείλει πραγματικά ότι η Κυβέρνηση Μητσοτάκη εξυπηρετεί συγκεκριμένο καρτέλ στην ενέργεια, καρτέλ φυσικού αερίου, προχωρώντας σε μία διαδικασία βίαιης απολιγνιτοποίησης επικοινωνιακά για να φανεί «πράσινος» ο Πρωθυπουργός.

Ουσιαστικά ο ΣΥΡΙΖΑ μέσα από πρόγραμμα συγκεκριμένο, ΕΣΕΚ, Εθνικό Σχέδιο για την Ενέργεια και το Κλίμα, μιλούσαμε για σταδιακή μετάβαση σε ανανεώσιμες πηγές ενέργειας και σταδιακή κατάργηση, θα το πω πιο σωστά, του λιγνίτη μέχρι το 2030. Και εδώ έρχεται ο κ. Μητσοτάκης και εξαγγέλλει ότι «κλείνω λιγνιτικές μονάδες» κ.λπ.. Και πραγματικά εκ των υστέρων σήμερα στην κρίση την ενεργειακή, αφού οι περιοχές αυτές «ερήμωσαν», να το πω σε εισαγωγικά, μιλάει και αποφασίζει επαναλειτουργία λιγνιτικών μονάδων. Το κομμάτι, όμως, του φυσικού αερίου και των συμφερόντων που εξυπηρετούνται δεν τολμάει να το ακουμπήσει.

Και βέβαια όλα τα μέτρα τα οποία παίρνει ο ελληνικός λαός τα έχει δει. Έχει δει το Power Pass τι σημαίνει, τι περίμενε και τι πήρε από τους λογαριασμούς της ΔΕΗ. Έχει δει τη βενζίνη, που είμαστε πρωταθλητές στην Ευρώπη σε τιμή. Βιώνει καθημερινά το κόστος το ενεργειακό και η Κυβέρνηση ακόμα και στην κρίση την ενεργειακή –για κρίση επάρκειας μιλάω αυτή τη στιγμή σε τροφοδοσία ενέργειας- δεν έχει συγκεκριμένο σχεδιασμό.

Όμως, εγώ ούτε με δημοσκοπήσεις θα ασχοληθώ ούτε τίποτα, θα ασχοληθώ με την ελληνική πραγματικότητα. Και ποια είναι η πραγματικότητα σήμερα, κυρίες και κύριοι Βουλευτές; Η πραγματικότητα σήμερα είναι ότι οι άνθρωποι είναι πάνω σε καμένα σπίτια, καμένες περιουσίες. Στην περιοχή της Αττικής δεν έχουμε ακούσει μέχρι τώρα πόσα σπίτια κάηκαν επίσημα ούτε από τον Πρωθυπουργό ούτε από τον αρμόδιο Υπουργό ούτε τίποτα, με σοβαρά προβλήματα λειτουργίας και στην Αττική, να μην πούμε και τις προηγούμενες πυρκαγιές την προηγούμενη εβδομάδα στη νότια Ελλάδα.

Όμως ο ελληνικός λαός εισέπραξε, επιτρέψτε μου, μία έπαρση, έναν αυτοθαυμασμό ότι όλα πήγαν καλά, τόσο και από τον αρμόδιο Υπουργό Κλιματικής Κρίσης όσο και από τον ίδιο τον Πρωθυπουργό, τον κ. Μητσοτάκη χθες. Ούτε ίχνος αυτοκριτικής. Και επιτρέψτε μου. Σε αυτή τη δύσκολη κατάσταση που βιώνουν συμπολίτες μας αυτή τη στιγμή θα έπρεπε να υπάρχει ένα ίχνος σεμνότητας στις δηλώσεις.

Όμως πάντα γι’ αυτή την Κυβέρνηση κάποιος άλλος φταίει. Για την ενέργεια φταίει ο πόλεμος, για τις καμένες εκτάσεις και τις πυρκαγιές φταίει η κλιματική αλλαγή. Ναι, η κλιματική αλλαγή οξύνει πραγματικά τα φαινόμενα τα ακραία, όμως μια πολιτεία ευνομούμενη πρέπει να έχει και έναν σχεδιασμό πραγματικά στις νέες συνθήκες. Μας λένε τι γίνεται στις άλλες χώρες. Ας μας πουν τι γίνεται και εδώ στην Ελλάδα. Ας πάρουν τα μαθήματα. «Πήραμε τα μαθήματα από πέρυσι» είπε ο Υπουργός Κλιματικής Κρίσης. Τι μαθήματα πήραν από τα 1,3 εκατομμύρια στρέμματα καμένης γης, τη λογική των εκκενώσεων; Αυτό είναι το μάθημα; Ή έπρεπε να ενισχυθεί το Πυροσβεστικό Σώμα με τρεις χιλιάδες εξακόσιες κενές οργανικές θέσεις, να προχωρήσει η ομογενοποίηση, τρεις κατηγορίες προσωπικού μέσα στο ίδιο το Πυροσβεστικό Σώμα, να ενισχυθούν οι δασικές υπηρεσίες ουσιαστικά, που πάνω από δέκα χρόνια έχουν να γίνουν προσλήψεις;

Και βέβαια έχουμε το χαρακτηριστικό ότι αυτές τις μέρες στην Πεντέλη επιχειρούσαν εξακόσιοι είκοσι έξι αστυνομικοί, τετρακόσιοι ογδόντα έξι πυροσβέστες. Ας βγάλουμε συμπέρασμα! Εμείς είμαστε δίπλα σε όλους αυτούς, δασικούς, πυροσβέστες, αστυνομικούς, ΕΚΑΒ, κατοίκους, εθελοντές, που δίνουν αυτή τη μάχη και κάποιοι τραυματίστηκαν -και καλή ανάρρωση και γρήγορα θα έλεγα- αλλά δεν μπορούμε να μην πούμε κάποιες παρατηρήσεις μας.

Μας μίλησαν για πρόληψη και ότι προχώρησαν σε πολιτικές πρόληψης. Όμως, τον Ιούλιο υπεγράφη το τεύχος πρόσκλησης υποβολής προσφορών από το ΥΠΕ για καθαρισμούς. Πότε όμως ξεκινάει η αντιπυρική; Ξεκινάει την 1η Μαΐου. Πόσο προετοιμασμένοι ήμασταν;

Από την άλλη μεριά, αυτό που θα πω είναι ότι δεν είναι μόνο το «112» που θεωρείται μία επιτυχία και ότι στείλαμε μηνύματα. Επιτυχία είναι να έχεις έναν μηχανισμό έτοιμο, με τα ειδικά τοπικά χαρακτηριστικά, γεωμορφολογικά και διάφορα άλλα σε κάθε περιοχή –έτσι κάνουν σε μία ευνομούμενη πολιτεία, να το πω έτσι- ώστε να μπορείς να επέμβεις και να έχεις ένα συγκεκριμένο σχεδιασμό.

Όλα θα κριθούν. Δεν θα πω περισσότερα. Θα κριθούν από το αποτέλεσμα και η πολιτεία και ο μηχανισμός πολιτικής προστασίας, που τέλος πάντων έγινε και Υπουργείο «κενό πουκάμισο», «άδειο πουκάμισο» που λέμε εμείς, ουσιαστικά, για επικοινωνιακούς λόγους. Θα κριθεί από τις πολιτικές πρόληψης, αλλά και από τις πολιτικές αποκατάστασης. Για τους ανθρώπους που υπέστησαν ζημιές και πολλοί έχασαν και τα σπίτια τους αυτές τις μέρες πρέπει η αποκατάστασή τους να είναι άμεση, ικανοποιητική και να μη ζήσουν αυτά τα οποία ζουν ακόμα έναν χρόνο μετά οι κάτοικοι στην Εύβοια, στη Βαρυμπόμπη και σε άλλες περιοχές της χώρας μας και πληγείσες από σεισμούς.

Τώρα για την εν λόγω κύρωση ο εισηγητής μας, ο κ. Ψυχογιός, αναφέρθηκε συγκεκριμένα. Εγώ θα πω ότι, τέλος πάντων, υπάρχουν σημεία κριτικής και θεωρώ σημαντικό θέμα την απαγόρευση οικογενειακής επανένωσης χωρίς να υπάρχει πρόβλεψη ούτε για εξαιρετικές περιπτώσεις –μονογονεϊκές οικογένειες, με ανήλικο παιδί, ανάπηρο και λοιπά.

Να τονίσω ότι κυρίαρχο στοιχείο είναι οι ελεγκτικοί μηχανισμοί και δεν αφορά μόνο την από την απασχόληση μεταναστών. Αφορά γενικότερα την αγορά εργασίας που έχει γίνει μια ζούγκλα τη στιγμή που το ΣΕΠΕ, η επιθεώρηση εργασίας, έχει υποβαθμιστεί ιδιαίτερα και, τέλος πάντων, οι έλεγχοι στην αγορά εργασίας είναι πολύ περιορισμένοι.

Όμως, ειδικά στον τομέα απασχόλησης αλλοδαπών, μεταναστών και λοιπά, οι έλεγχοι πρέπει να είναι έντονοι, συγκεκριμένοι και σοβαροί και να επιβάλλονται και πρόστιμα και να υπάρχει μία διαφάνεια σε αυτό το κομμάτι γιατί δεν πρέπει να ζήσουμε πλέον άλλες νέες συνθήκες εργασίας αλλοδαπών, συνθήκες τύπου Μανωλάδας που όλοι θυμόμαστε και οι περισσότεροι το έχουμε καταγγείλει. Τέλος πάντων, αυτά τα φαινόμενα πρέπει να εκλείψουν πλέον στην αγορά εργασίας.

Όμως, φοβάμαι ότι η Κυβέρνηση με τη χαλάρωση των ελεγκτικών μηχανισμών και θεσμικά και νομοθετικά δεν δείχνει ότι ενδιαφέρεται, δεν δείχνει ότι κινείται σε αυτή την κατεύθυνση.

Ευχαριστώ, κύριε Πρόεδρε, και για τα τρία λεπτά επιπλέον στον χρόνο ομιλίας μου.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ-Κινήματος Αλλαγής ο κ. Βασίλης Κεγκέρογλου.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Μετά θα μιλήσει ο Υπουργός και μετά ψηφοφορία;

**ΠΡΟΕΔΡΕΥΩΝ (Αθανάσιος Μπούρας):** Ναι.

Ορίστε, κύριε Κεγκέρογλου, έχετε το λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, η Ελλάδα μετά από δέκα χρόνια κρίσης, μετά την πανδημία, βιώνει ένα σαρωτικό κύμα ακρίβειας με την ενεργειακή κρίση και άλλες βεβαίως αιτίες, που αδυνατεί τόσο σε επίπεδο Ευρωπαϊκής Ένωσης όσο και σε επίπεδο χώρας να το αντιμετωπίσει το σύστημα διακυβέρνησης.

Βεβαίως, υπάρχουν αιτίες εξωγενείς. Όμως, το φαινόμενο στη χώρα μας να έχουμε 50% πάνω πληθωρισμό και πολύ περισσότερο σε βασικά αγαθά, τιμές στις οποίες δεν μπορούν να ανταποκριθούν τα λαϊκά στρώματα, οι οικογένειες, οι επιχειρήσεις, με τα εισοδήματα τα οποία έχουμε στον τόπο μας, με αυτό, λοιπόν, το κύμα ακρίβειας να θεριεύει, δεν βλέπω το επόμενο διάστημα με ποιο τρόπο οι ανεπαρκείς πολιτικές της Κυβέρνησης θα μπορέσουν να δώσουν διέξοδο.

Είναι ανεπαρκείς οι πολιτικές της Κυβέρνησης γιατί δεν αντιμετώπισε εξαρχής το θέμα της αύξησης του ηλεκτρικού με το πλαφόν στη λιανική, όπως είχαμε προτείνει. Δεν αντιμετώπισε εξαρχής το θέμα των καυσίμων με μείωση του ειδικού φόρου κατανάλωσης, που είναι ένα απόλυτα στοχευμένο και όχι οριζόντιο μέτρο. Γιατί η ενέργεια είτε με τη μορφή του ηλεκτρικού είτε με τη μορφή των καυσίμων, δυστυχώς, τροφοδοτεί την ακρίβεια στην παραγωγή, στη λειτουργία των επιχειρήσεων, στα νοικοκυριά, στις μεταφορές, παντού. Αυτό δεν το κατανοεί η Κυβέρνηση ακόμη και σήμερα;

Υπάρχει λοιπόν και ανεπάρκεια στη διαχείριση, αλλά και λανθασμένες και σκόπιμες πολιτικές. Και λέω σκόπιμες, γιατί κάθε απόφαση της Κυβέρνησης δεν είναι ουδέτερη ως προς το πρόσημο που αφορά τη διοχέτευση του πλούτου και των κερδών. Τα κέρδη των μεγάλων αυξάνονται και των φτωχών μειώνονται και όχι μόνο μειώνονται, αλλά με τη δραματική αύξηση του οικογενειακού προϋπολογισμού και του κόστους λειτουργίας της παραγωγής είναι αδύνατον να συνεχίσει η δραστηριότητα στη μεγάλη πλειοψηφία της οικονομίας μας, στη μεγάλη κοινωνική πλειοψηφία.

Έχουμε λοιπόν μπροστά μας ένα δύσκολο διάστημα. Η Κυβέρνηση επέλεξε αντί της αλλαγής πολιτικής, που είναι αναγκαία για τη χώρα, να πάει σε μια αλλαγή αντίληψης, πιθανόν με έναν ανασχηματισμό που θα φέρει νέα πρόσωπα, πιθανόν με ανακοίνωση ψηφοδελτίων που θα έχει και νέα πρόσωπα, για να μας ξεγελάσει, ότι δήθεν τα νέα πρόσωπα θα φέρουν και αλλαγή πολιτικής.

Το κύριο δίλημμα σήμερα για τη χώρα είναι η αλλαγή πολιτικής ή μια από τα ίδια, αλλαγή πολιτικής που θα στηρίζεται κατ’ αρχάς σε μια εθνική στρατηγική, η οποία θα διασφαλίζει τα εθνικά συμφέροντα και θα έχει ως κύριο στόχο την αντιμετώπιση της τουρκικής επιθετικότητας αλλά και της όδευσης της χώρας το επόμενο διάστημα σε δύσκολους καιρούς.

Η αλλαγή πολιτικής θα έχει ως κύριο μέλημα την υλοποίηση ενός σοσιαλδημοκρατικού προγράμματος που θα στηρίζει την ανάκαμψη, την ανθεκτικότητα της οικονομίας, θα στηρίζει την επιχειρηματικότητα, αλλά ταυτόχρονα θα έχει την ασφαλιστική δικλίδα της κοινωνικής δικαιοσύνης, για να έχουμε μέρισμα κοινωνικό και βέβαια αξιοπρεπείς αμοιβές εργασίας και αξιοπρεπείς συνθήκες εργασίας.

Όλο αυτό λοιπόν προσδιορίζει το πολιτικό δίλημμα που είναι μπροστά στη χώρα: Αλλαγή πολιτικής με νέα εθνική στρατηγική ή μία από τα ίδια, απ’ όποιον και αν εκφράζονται τα ίδια;

Έρχομαι στον πρωτογενή τομέα, που είναι ένας βασικός τομέας για τη δυνατότητα ανάκαμψης της χώρας, αν βεβαίως στηριχθεί. Ο πρωτογενής τομέας ήρθε στην επικαιρότητα ξανά με τον κίνδυνο ανεπάρκειας προϊόντων, με τον κίνδυνο επισιτιστικής κρίσης που συζητήθηκε το προηγούμενο διάστημα. Δεν υπάρχει κίνδυνος έλλειψης προϊόντων γιατί οι συνθήκες παραγωγής έχουν μείνει οι ίδιες και άρα τα προϊόντα και τα τρόφιμα θα διοχετευτούν κάπου αλλού. Υπάρχει κίνδυνος γιατί κινδυνεύει ο πρωτογενής τομέας να σταματήσει να παράγει.

Οι καλλιέργειες γίνονται όλο και πιο κοστοβόρες. Η αύξηση του κόστους παραγωγής είναι τεράστια. Εκτός από τα καύσιμα και την ενέργεια, έχουμε αύξηση στα λιπάσματα, αύξηση στις ζωοτροφές, αύξηση σε κάθε συντελεστή που προσδιορίζει το κόστος παραγωγής. Εδώ ήρθε να προστεθεί και ένα τεράστιο πρόβλημα με το ανθρώπινο δυναμικό στον πρωτογενή τομέα, ανθρώπινο δυναμικό που έχει αλλάξει χαρακτηριστικά από πριν είκοσι και τριάντα χρόνια. Γιατί έχουμε μια εξελισσόμενη κοινωνία, έχουμε την αναζήτηση πραγματικά σε άλλους τομείς καλύτερων συνθηκών και είναι σίγουρο ότι χρειάζεται να βελτιωθούν οι συνθήκες εργασίας στον πρωτογενή τομέα και για τους ίδιους τους αγρότες, αλλά και για τους εργάτες γης συνολικά. Είναι σίγουρο ότι χρειάζεται να ενισχυθεί με κάθε τρόπο ο πρωτογενής τομέας, για να μειωθεί το κόστος παραγωγής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο χρόνο, κύριε Πρόεδρε.

Επικεντρώνομαι, όμως, στο ανθρώπινο δυναμικό. Το τελευταίο διάστημα έχει υπάρξει βελτίωση των διαδικασιών μετάκλησης, αδειοδότησης για διαμονή, αλλά και αμοιβών σε χώρες της Ευρωπαϊκής Ένωσης, που τηρούν το ενωσιακό δίκαιο, όπως είναι η Ιταλία και η Ισπανία. Υπάρχει, λοιπόν, μια αθρόα κινητικότητα ανθρώπων, που έχουν αδειοδοτηθεί και στη χώρα μας, αλλά και ανθρώπων που δεν έχουν αδειοδοτηθεί, προς τις χώρες αυτές. Το πρόβλημα είναι μεγάλο.

Άρα εάν αφήσουμε στην άκρη τις ιδεοληψίες, που φτάνουν μέχρι το σημείο να λέμε τι χρώμα δέρμα έχει ο εργαζόμενος, άρα μέχρι το σημείο του ρατσισμού, αν αφήσουμε στην άκρη τις οποιεσδήποτε υπαρκτές ή ανύπαρκτες αμφιβολίες μας ή επισημάνσεις μας για δευτερεύοντα θέματα, το κύριο πρόβλημα είναι τούτη την ώρα η έλλειψη εργατών γης. Δεν μπορεί να μένει το Υπουργείο, η Κυβέρνηση να μένουν αμέτοχοι στην επίλυση του προβλήματος. Συγκεκριμένα πράγματα πρέπει να κάνει.

Για τη συγκεκριμένη συμφωνία που συζητάμε, τα είπε αναλυτικά και στην επιτροπή ο εισηγητής μας και για τα προβληματικά της σημεία και για το ενδεχόμενο να βοηθήσει στην επίλυση του προβλήματος. Όμως τα όποια θετικά θα έρθουν πολύ αργότερα. Τώρα έχουμε πρόβλημα, τούτη την εβδομάδα, την επόμενη, τη μεθεπόμενη. Δώστε λύση.

Εμείς καταθέτουμε τώρα, κύριε Υπουργέ, και θα σας παρακαλούσα να τη δείτε, διότι καθυστερήσαμε και εμείς λόγω του ότι συζητείται το νομοσχέδιο την αμέσως επόμενη από τη συζήτηση στην επιτροπή, μια τροπολογία, η οποία είναι πάρα πολύ απλή και θα ήθελα να την αποδεχθείτε γιατί δεν υπάρχει περίπτωση έξι Υπουργεία που είστε συναρμόδια να συνεννοηθείτε για την ΚΥΑ, εάν δεν υπάρξει νομοθετική παρέμβαση.

Τι λέει η νομοθετική πρωτοβουλία; Ότι για λόγους εθνικού και δημόσιου συμφέροντος τα όρια του όγκου εισδοχής των εργατών γης είτε για εξαρτημένη εργασία είτε για εποχική είτε για αλιεργάτες, όπως προσδιορίζονται με την ΚΥΑ της παραγράφου 1 του άρθρου 11 του νόμου τάδε διπλασιάζονται μέχρι τη λήξη ισχύος των συγκεκριμένων ΚΥΑ, προκειμένου να αντιμετωπιστεί το οξύ πρόβλημα που υπάρχει σήμερα.

Είναι μία απλή ρύθμιση η οποία θα δώσει τη λύση στους επόμενους έξι μήνες για εργαζόμενους στον πρωτογενή τομέα. Προσέξτε, αυτό είναι άμεσο. Θα πρέπει να προχωρήσετε και στην καταγραφή των εργατών που συνεχίζουν να είναι στη χώρα μας χωρίς άδεια παραμονής. Δώσαμε ΑΜΚΑ -και καλά τον δώσαμε- για να εμβολιαστούν, γνωρίζουμε ποιοι είναι. Πρέπει να κληθούν, να καταγραφούν και όσοι έχουν τις προϋποθέσεις, να μείνουν. Δεν θα πρέπει να συνεχίζουμε να κλείνουμε τα μάτια στην ύπαρξη αυτών των ανθρώπων, υπάρχουν ή δεν υπάρχουν. Και βέβαια για να μην φύγουν να πάνε στην Ιταλία να προσφέρουν εκεί τις υπηρεσίες τους, με επένδυση δική μας, γιατί οι παραγωγοί που τους έχουν εκπαιδεύσει σε ειδικές καλλιέργειες έχουν επενδύσει σε αυτούς τους ανθρώπους, είναι γνώσεις που θα μεταφερθούν σε άλλη χώρα. Γιατί αυτό το σχολείο των ανθρώπων που έχει λειτουργήσει τόσο καιρό να μην είναι; Καταγραφή και αυτών. Και βέβαια απλοποίηση γενικότερα των διαδικασιών μετάκλησης κ.λπ..

Για σήμερα, όμως, κύριε Υπουργέ, θεωρώ αναγκαίο να δεχθείτε την τροπολογία τη δική μας, η οποία είναι η άμεση λύση για το επόμενο εξάμηνο για την αντιμετώπιση του προβλήματος έλλειψης εργατών γης. Δεν υπάρχει περίπτωση -το λέω και από τη δική μου εμπειρία την κυβερνητική και το ξέρετε και εσείς- τα έξι Υπουργεία να συμφωνήσετε για τροποποίηση στην ΚΥΑ. Μόνο με τη νομοθετική παρέμβαση αυτή μπορεί να γίνει αυτό.

Και πιστεύω ότι η πλειοψηφία, ακόμα και από κόμματα που έχουν αμφιβολίες ή που καταψηφίζουν τη συμφωνία με το Μπαγκλαντές, τη συγκεκριμένη τροπολογία θα τη δεχθεί και θα τη στηρίξει.

Ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Υπουργός κ. Μηταράκης, προκειμένου να ολοκληρωθεί η συζήτηση πριν από την ψηφοφορία.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ κύριε Πρόεδρε.

Κυρίες και κύριοι συνάδελφοι, όπως ανέφερα και χτες και στην Ολομέλεια, αλλά και στην αρμόδια διαρκή επιτροπή βασική πολιτική επιλογή της Κυβέρνησης Μητσοτάκη είναι η καταπολέμηση της παράνομης μετανάστευσης, εφαρμόζοντας μια αυστηρή, αλλά δίκαιη μεταναστευτική πολιτική, που ήδη φέρνει απτά και μετρήσιμα αποτελέσματα.

Θυμίζω ότι είχαμε θέσει δύο συγκεκριμένους στόχους: Πρώτον, την ουσιαστική μείωση των ροών και, δεύτερον, τον δραστικό περιορισμό των επιπτώσεων της κρίσης στις τοπικές κοινωνίες.

Νομίζω ότι πλέον τα αποτελέσματα είναι ξεκάθαρα και συγκεκριμένα: Οι ροές το 2021 ήταν οι χαμηλότερες της δεκαετίας με οκτώ χιλιάδες επτακόσιες αφίξεις σε σχέση με 1 εκατομμύριο το 2015 και με εβδομήντα δύο χιλιάδες το 2019 και φέτος παρά την πρόσκαιρη πίεση φαίνεται ότι θα είναι η δεύτερη χαμηλότερη χρονιά της δεκαετίας. Οι διαμένοντες στα νησιά μας από σαράντα μία χιλιάδες που είχαν φτάσει, μειώθηκαν σε δύο χιλιάδες τριακόσιους εβδομήντα. Επίσης, αποσυμφορήθηκε και η ηπειρωτική Ελλάδα: από εκατόν είκοσι μία δομές που συνολικά λειτουργούσαν στη χώρα μας, σήμερα λειτουργούν τριάντα τέσσερις. Την τελευταία τριετία έφυγαν από τη χώρα μας πολύ περισσότεροι από όσους ήρθαν.

Βέβαια αυτό είχε και επιπτώσεις. Την ίδια στιγμή η ελληνική οικονομία είχε πραγματικές ανάγκες -αναφέρθηκε αυτό από τους περισσότερους ομιλητές- σε ανθρώπινο δυναμικό. Ακόμα και η Ελληνική Λύση η οποία καταψηφίζει αυτή την κύρωση, παραδέχεται ότι υπάρχουν ελλείψεις στην αγροτική εργασία.

Δεν θα αναφερθώ στην ομιλία του Προέδρου της Ελληνικής Λύσης, αλλά θα πω ότι τα νούμερα που ανέφερε ήταν λανθασμένα. Δεν θα κρίνω την υπόλοιπη ομιλία του σήμερα. Θα πω όμως κάτι που είναι ιδιαίτερα σημαντικό. Κατ’ αρχάς η πρότασή του να εργαστούν Έλληνες με 15.000 ευρώ τον μήνα μισθό στην αγροτική εργασία, φαντάζομαι ήταν ότι ένα σχήμα υπερβολής ακόμα και τον ίδιο. Είπε όμως ότι η Κυβέρνηση ή και τα κόμματα που στηρίζουν αυτήν την κύρωση θεωρούν τους Έλληνες τεμπέληδες. Δεν είναι αυτή η πραγματικότητα όχι μόνο στην Ελλάδα, αλλά σε όλες τις χώρες του δυτικού κόσμου, καθώς το βιοτικό μας επίπεδο βελτιώνεται, δεν θέλουμε -και δικαιολογημένα- τις δουλειές που έκαναν οι παππούδες μας, να τις κάνουν τα παιδιά μας, τις δύσκολες, σκληρές, χειρωνακτικές εργασίες. Αυτό είναι ένα επίτευγμα του δυτικού κόσμου και σε καμία περίπτωση δεν είναι τεμπέληδες οι άνθρωποι.

Και να σας πω και ένα απλό παράδειγμα που το ξέρουμε όλοι: Τη δεκαετία του ΄50 του ΄60 οι οικιακοί βοηθοί συνήθως ήταν φτωχές κοπέλες που είχαν φύγει από την επαρχία για να έρθουν στις πόλεις. Τη δεκαετία του ΄80, του ΄90, του 2000 και σήμερα οι περισσότερες από αυτές τις θέσεις καλύπτονται από αλλοδαπούς και αλλοδαπές γιατί εξελίχθηκε η ελληνική οικονομία. Αυτό είναι κάτι θετικό.

Επίσης, θέλω να τονίσω ότι έχουν κατατεθεί πολλαπλά -και θα τα καταθέσω στα Πρακτικά- ερωτήσεις και αναφορές -αυτές που έχω είναι φετινές όλες- από συναδέλφους του Κοινοβουλίου που τονίζουν την ανάγκη -ακούσαμε και την πολύ εμπεριστατωμένη τοποθέτηση του κ. Κεγκέρογλου- να υπάρξουν θέσεις για να καλυφθούν από αλλοδαπούς στην αγροτική εργασία. Και δεν είναι μόνο η αγροτική εργασία. Είναι και άλλοι τομείς. Ανέφερα τις οικιακές εργασίες, τον τουρισμό, τις κατασκευές, που έχουν ανάγκη για προσωπικό. Με κανόνες, με νόμιμο τρόπο, όμως, όχι με κυκλώματα λαθροδιακινητών, αλλά με σεβασμό της έννομης τάξης της χώρας μας.

Σήμερα, κυρίες και κύριοι συνάδελφοι, με την κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές -η οποία, ειρήσθω εν παρόδω, θα κυρώσει την ίδια συμφωνία μέσα στο καλοκαίρι του 2022-, αυτή η συμφωνία για τη μετανάστευση και την κινητικότητα είναι ένα βήμα στο πλαίσιο μιας ολιστικής προσέγγισης για την ενίσχυση της νόμιμης μετανάστευσης, για την κάλυψη των αναγκών της ελληνικής οικονομίας, για την αξιοποίηση αυτής της συμφωνίας για την κάλυψη των δικών μας αναγκών.

Θα ήθελα να τονίσω ότι αυτή η συμφωνία λειτουργεί στο πλαίσιο μιας συνολικής πολιτικής της Κυβέρνησης για να αντιμετωπίσουμε και βραχυπρόθεσμα την πίεση που το 2022 έχει η ελληνική οικονομία. Πρώτον, με τη θέσπιση ενός νέου τύπου άδειας διαμονής πολιτών τρίτων χωρών για την παροχή εποχικής εργασίας. Νομοθετήσαμε το 2021 -και σε αυτό είμαστε πρωτοπόροι στην Ευρωπαϊκή Ένωση- αντιλαμβανόμενοι τα προβλήματα που υπήρχαν μέχρι στιγμής στην προσέλκυση εργατών γης για εποχική εργασία και τον ανταγωνισμό -όπως ορθά αναφέρθηκε από προλαλήσαντες- από άλλες χώρες της Ευρωπαϊκής Ένωσης, όπως η Ιταλία και η Ισπανία, η οποία διεκδικεί το ίδιο ανθρώπινο δυναμικό, και καθιερώσαμε μια νέα άδεια παραμονής η οποία έχει διάρκεια ισχύος έως και πέντε έτη, με μία έκδοση της άδειας, επιτυγχάνοντας έτσι μείωση της γραφειοκρατίας. Μειώνουμε στο 1/5 την πίεση στα προξενεία μας στο εξωτερικό καθώς δεν θα χρειάζεται να εκδίδεται κάθε χρόνο νέα εθνική θεώρηση για εποχική εργασία που αφορά το ίδιο πρόσωπο και αυτό διευκολύνει και τους αγρότες και τους εργοδότες και τους εργαζόμενους και δίνει και ένα κίνητρο εκπαίδευσης αυτού του εργατικού δυναμικού από τους Έλληνες εργοδότες, γνωρίζοντας ότι ο ίδιος εργαζόμενος θα είναι μαζί τους για πέντε χρόνια.

Να τονίσω ότι αυτή η άδεια δεν προβλέπει δικαίωμα οικογενειακής επανένωσης, αφορά αποκλειστικά τον εργαζόμενο ή την εργαζόμενη. Αυτή η άδεια επιτρέπει ως και εννέα μήνες παραμονής στην Ελλάδα ανά έτος, δηλαδή επιβάλλει τουλάχιστον τρίμηνη έξοδο από τη χώρα, επιτρέποντας στις χώρες προέλευσης -και αυτό είναι ιδιαίτερα σημαντικό, κυρίες και κύριοι συνάδελφοι και δεν το άκουσα από τους Βουλευτές της Αντιπολίτευσης- να διατηρήσουν έναν ζωντανό δεσμό με τους δικούς τους υπηκόους ώστε όταν αυτοί στο τέλος της πενταετίας επιστρέψουν στις χώρες τους να έχουν ζωντανές οικογενειακές και κοινωνικές σχέσεις. Επιτρέπουν δηλαδή στον εργαζόμενο να διατηρήσει ζωντανή τη σχέση του με τη χώρα προέλευσης και έτσι διευκολύνεται η επανένταξή του όταν λήξει η περίοδος της άδειας.

Στόχος αυτής της διάταξης δεν είναι να δημιουργήσουμε μόνιμους πληθυσμούς στη χώρα μας, είναι να έρθουν να δουλέψουν για πέντε χρόνια και να μπορέσουν μετά να γυρίσουν στις πατρίδες τους. Στόχος μας αυτού του τύπου οι άδειες να μπορούν να εκδίδονται ψηφιακά από 1-1-2023. Και να σημειώσω σε αυτό το σημείο ότι γενικότερα επανεξετάζουμε όλο το υφιστάμενο νομικό πλαίσιο της νόμιμης μετανάστευσης με στόχο να καταθέσουμε έναν νέο κώδικα μετανάστευσης και ασύλου μέσα στο 2022.

Επειδή δημιουργείται η ψευδαίσθηση από κάποιους ότι αυτού του τύπου οι άδειες δημιουργούν μεγάλη ροή εργατών προς τη χώρα μας θέλω να τονίσω ότι για όλες τις άδειες νόμιμης παραμονής, σε αντίθεση φυσικά με την παράνομη μετανάστευση, υπάρχει ένα σαφές όριο, νομικά κατοχυρωμένο, στο σύνολο των αδειών που εκδίδονται. Ο συνολικός αριθμός κάθε είδους άδειας παραμονής για εργασία καθορίζεται με τον ν. 4251/2014, με κοινή υπουργική απόφαση όλων των συναρμόδιων Υπουργείων. Καθορίζεται δηλαδή ο ανώτατος αριθμός θέσεων για εξαρτημένη εργασία που χορηγούνται σε πολίτες τρίτων χωρών ανά περιφερειακή ενότητα και ανά ειδικότητα απασχόλησης και αυτή η ΚΥΑ εκδίδεται αφού ληφθεί υποχρεωτικά υπ’ όψιν η γνώμη της Οικονομικής και Κοινωνικής Επιτροπής, όπου εκεί όλοι οι φορείς της οικονομίας -εργοδοτών και εργαζομένων- συμμετέχουν, του ΟΑΕΔ, ο οποίος γνωρίζει πολύ καλά πού υπάρχει έλλειψη εργατικού δυναμικού και των εκλεγμένων περιφερειών της χώρας μας. Άρα υπάρχει μια εκτεταμένη διαβούλευση για να υπάρχουν όρια στις άδειες εργασίας που εκδίδονται, που ανταποκρίνονται στις ανάγκες και της ελληνικής οικονομίας και της ελληνικής κοινωνίας.

Σήμερα αυτή η ΚΥΑ προβλέπει εκατόν εβδομήντα τέσσερις χιλιάδες θέσεις εργασίας και μόνο ένα μικρό ποσοστό από αυτές τις θέσεις σήμερα καλύπτονται. Άρα υπάρχουν ακόμα κενές θέσεις που μπορούν να καλυφθούν. Το λέω αυτό αναφορικά με την τροπολογία που κατέθεσε το ΠΑΣΟΚ. Αντιλαμβάνεστε ότι σε μια κύρωση δεν μπορούν τροπολογίες να γίνουν δεκτές και να ενσωματωθούν.

Με τις διμερείς συμφωνίες μετά, στόχος μας είναι αφ’ ενός να προσδιορίσουμε όρια για τους εργαζόμενους από κάθε χώρα, ώστε να έρχονται στη χώρα μας -εντός των συνολικών ορίων που έχουμε θέσει- από πολλές χώρες, αλλά αφ’ ετέρου -και αυτό είναι ιδιαίτερα σημαντικό- ειδικά σε αυτή τη συμφωνία με το Μπαγκλαντές -που θεωρείται ασφαλής χώρα προέλευσης και η Τουρκία θεωρείται ασφαλής χώρα διέλευσης και κατά συνέπεια είναι χώρες από τις οποίες δεν εκδίδονται κατά κανόνα άδειες διεθνούς προστασίας- ο στόχος μας είναι να συνεργαστούμε πιο αποτελεσματικά εντός του νομικού πλαισίου που έχει και η Ευρωπαϊκή Ένωση για τις απελάσεις όσων ήρθαν παράνομα.

Η λογική της Κυβέρνησης είναι πολύ συγκεκριμένη. Θα καλύψουμε τις δικές μας ανάγκες με εποχικό προσωπικό που θα έρθει νόμιμα στη χώρα μας, θα δουλέψει για πέντε χρόνια και θα επιστρέψει στην πατρίδα του, και όχι μέσω της παράνομης μετανάστευσης που τις προηγούμενες δεκαετίες οδήγησε σε προβλήματα τύπου Μανωλάδας, προβλήματα στα κέντρα των πόλεων, φαινόμενα τα οποία πλέον καταπολεμούμε. Αυτό, λοιπόν, το μνημόνιο κατανόησης με το Μπαγκλαντές περιλαμβάνει τη συνεργασία στην καταπολέμηση της παράνομης μετανάστευσης.

Με το μνημόνιο αυτό θα διαθέσουμε τέσσερις χιλιάδες, ένα μικρό ποσοστό από το σύνολο των εκατόν εβδομήντα δύο χιλιάδων, άδειες παραμονής ανά έτος για τα επόμενα πέντε χρόνια σε υπηκόους Μπαγκλαντές που νομίμως θα υποβάλουν αίτημα. Και το σημαντικότερο, κυρίες και κύριοι συνάδελφοι, είναι ότι για να εκδοθεί αυτή η άδεια παραμονής πρέπει να υπάρχει συγκεκριμένος εργοδότης, συγκεκριμένη σύμβαση. Αυτοί οι άνθρωποι δεν θα έρχονται όπως ερχόντουσαν στο παρελθόν, να μένουν στον δρόμο ψάχνοντας από τις πλατείες να βρουν κάποιον εργοδότη. Θα έρχονται έχοντας από πριν νόμιμη άδεια και νόμιμη εργασία.

Επίσης, μεταβατικά θα δώσουμε τη δυνατότητα -και αυτό νομίζω είναι ιδιαίτερα σημαντικό- σε δεκαπέντε χιλιάδες πολίτες Μπαγκλαντές, που η πραγματικότητα είναι ότι ήδη δουλεύουν στην αγροτική εργασία και είχαν προσωρινά καλυφθεί νομοθετικά με το άρθρο 13α΄ που είχε ψηφίσει ο ΣΥΡΙΖΑ το 2015, αν ενθυμούμαι καλά το έτος -επειδή χρησιμοποιήθηκε ο όρος «νομιμοποίηση»-, ναι, θα νομιμοποιηθούν για πέντε εννιάμηνα. Θα μπορέσουν, δηλαδή, να ενταχθούν στην εποχική εργασία και στο τέλος της πενταετίας θα επιστρέψουν και αυτοί στη χώρα τους.

Αυτοί οι οποίοι έρχονται στη χώρα μας με τη νέα πενταετή άδεια παραμονής δεν αποκτούν δικαίωμα μόνιμης παραμονής στη χώρα μας. Δεν οδηγεί σε ιθαγένεια, δεν οδηγεί σε οικογενειακή επανένωση, οδηγεί, όμως, σε προστασία των εργασιακών τους δικαιωμάτων και φυσικά, σε ασφάλιση καθώς είναι ασφαλισμένοι στον ΕΦΚΑ, όπως όλοι οι νόμιμοι εργάτες γης στη χώρα μας.

Κυρίες και κύριοι συνάδελφοι, δημιουργούμε ένα ολιστικό πλαίσιο συναρμογών στη μετανάστευση με βασικά συστατικά την αυστηρή, αλλά δίκαιη μεταναστευτική πολιτική φύλαξης των συνόρων και της εθνικής μας κυριαρχίας, αλλά και τον οργανωμένο, εύτακτο τρόπο με τον οποίον ανοίγουμε τις πόρτες της χώρας σε εργατικό δυναμικό που χρειαζόμαστε και σε άλλες περιπτώσεις όπου συμβάλλουν θετικά στην ελληνική οικονομία. Είναι ένα νέο μοντέλο μετανάστευσης που δημιουργεί ένα προηγούμενο ως μια καλή πρακτική προς αξιοποίηση και από άλλες χώρες της Ευρωπαϊκής Ένωσης. Θέτουμε τους κανόνες, δημιουργούμε μια χάρτα ικανοτήτων προς διάθεση στην αγορά εργασίας και εξαλείφουμε σταδιακά αίτια της παράνομης μετανάστευσης.

Στο μεταναστευτικό η χώρα μας διαθέτει σχέδιο και τη βούληση να το υλοποιήσει, κομίζοντας πολύτιμη εμπειρία και τεχνογνωσία προηγούμενων ετών, με γνώμονα πάντα το συμφέρον της Ελλάδας, της ελληνικής οικονομίας. Μπορούμε πλέον να ατενίζουμε το μέλλον με αισιοδοξία.

Σας ευχαριστώ.

(Στο σημείο αυτό ο Υπουργός Μετανάστευσης και Ασύλου κ. Νότης Μηταράκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κύριο Υπουργό.

**ΒΑΣΙΛΕΙΟΣ ΚΕΓΚΕΡΟΓΛΟΥ** Δεν πήρατε θέση, κύριε Υπουργέ, για την τροπολογία που καταθέσαμε.

**ΓΕΩΡΓΙΟΣ ΨΥΧΟΓΙΟΣ:** Κύριε Πρόεδρε, κι εμείς για την τροπολογία θα θέλαμε να πάρουμε θέση, να πούμε ότι τη στηρίζουμε.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Σας απάντησα ότι συζητάμε διεθνή σύμβαση και δεν μπορεί να γίνει δεκτή και να ενσωματωθεί τροπολογία.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Μετανάστευσης και Ασύλου: «Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές για τη μετανάστευση και την κινητικότητα».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές για τη μετανάστευση και την κινητικότητα |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Μετανάστευσης και Ασύλου: «Κύρωση Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές για τη μετανάστευση και την κινητικότητα» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 65α΄)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, έχουν διανεμηθεί τα Πρακτικά των συνεδριάσεων: της 10ης Μαΐου 2022, 11ης Μαΐου 2022, 13ης Μαΐου 2022, 16ης Μαΐου 2022, 19ης Μαΐου 2022, 20ης Μαΐου 2022, 23ης Μαΐου 2022 και 24ης Μαΐου 2022 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Αθανάσιος Μπούρας):** Συνεπώς τα Πρακτικά των συνεδριάσεων: της 10ης Μαΐου 2022, 11ης Μαΐου 2022, 13ης Μαΐου 2022, 16ης Μαΐου 2022, 19ης Μαΐου 2022, 20ης Μαΐου 2022, 23ης Μαΐου 2022 και 24ης Μαΐου 2022 επικυρώθηκαν.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 12.08΄ λύεται η συνεδρίαση για αύριο, ημέρα Παρασκευή 22 Ιουλίου 2022 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙ**Σ